text: 14 Sono mu Ikoniya, Paulosi na Baranaba ŵakanjilira lumoza mu sunagoge la Ŵayuda, ndipo ŵakayowoya mu nthowa yakuti wumba ukuru wa Ŵayuda na Ŵagiriki wuwo ukagomezga.2 Kweni Ŵayuda awo ŵakagomezga chara, ŵakavundura na kugaluska ŵanthu ŵamitundu kuti ŵawukire ŵabali.+3 Ntheura na chikanga ŵakayowoya kwa nyengo yitaliko chifukwa ŵakaŵa na mazaza ghakufuma kwa Yehova,* uyo wakachitira ukaboni mazgu gha lusungu lwake. Wakazomerezga kuti vimanyikwiro na minthondwe* vichitike kwizira mwa iwo.+4 Kweni wumba mu msumba ukagaŵikana. Ŵanyake ŵakakolerana na Ŵayuda kweni ŵanyake na ŵapositole.5 Ŵanthu ŵamitundu na Ŵayuda, pamoza na ŵalongozgi ŵawo ŵakakhumba kuwuska chivulupi, kuti ŵaŵachitire msinjiro na kuŵadinya na malibwe.+6 Ŵapositole ŵakati ŵapulika vinthu ivi, ŵakachimbilira ku misumba ya Likawoniya, Lisitira, Derebe, na mu vyaru vyapafupi.+7 Kura ŵakalutilira kupharazga makani ghawemi.8 Sono mu Lisitira mukaŵa munthu munyake wakupendera malundi. Wakababika wakupendera ndipo wakendapo na kale chara.9 Munthu uyu wakapulikizganga apo Paulosi wakayowoyanga. Paulosi wakamulaŵiska dodoli ndipo wakawona kuti wangachizgika chifukwa wakaŵa na chipulikano.+10 Wakachemerezga kuti: “Yimilira na malundi ghako.” Ndipo munthu yura wakadukira muchanya na kwamba kwenda.+11 Mizinda yikati yawona ivyo Paulosi wakachita, yikachemerezga mu chiyowoyero cha Chilikawoniya, yikati: “Ŵachiuta ŵazgoka nga mbanthu ndipo ŵakhilira kwa ise!”+12 Ndipo ŵakamba kuchema Baranaba kuti Zeusi, kweni Paulosi kuti Heremesi, pakuti ndiyo wakadangiliranga pakuyowoya.13 Wasembe wa Zeusi, uyo tempile lake likaŵa pafupi na msumba, wakatora ng’ombe na nkhata za maluŵa kwiza nazo ku vipata ndipo wakakhumbanga kupeleka sembe pamoza na mizinda.14 Kweni mpositole Baranaba na Paulosi ŵakati ŵapulika za ichi, ŵakapalura malaya ghawo ghakuwaro ndipo ŵakanjira mu mzinda wa ŵanthu, ŵakachemerezga kuti:15 “Mwaŵanthu, chifukwa wuli mukuchita vinthu ivi? Nase tili ŵanthu ŵakutomboloka nga ndimwe.+ Tikumupharazgirani makani ghawemi kuti mung’anamukeko ku vinthu vyawaka ivi na kulazga kwa Chiuta wamoyo, uyo wakalenga kuchanya, charu chapasi, nyanja, na vinthu vyose ivyo vilimo.+16 Mu miwiro iyo yajumpha, iyo wakalekelera mitundu yose kwenda mu nthowa zawo.+17 Kweni nyengo zose wakuchita vinthu viwemi, ndipo uwu mbukaboni+ wakuti iyo waliko. Wakumupani vula kufuma kuchanya na nyengo za vipambi,+ wakumupani vyakurya na kuzuzga mitima yinu na chimwemwe.”+18 Nangauli ŵakayowoya vinthu ivi, ŵakachita kusuzgikira kulekeska mizinda yira kupeleka sembe kwa iwo.19 Kweni Ŵayuda ŵakiza kufuma ku Antiyoke na Ikoniya ndipo ŵakanyengelera mizinda,+ ndipo ŵakamudinya na malibwe Paulosi na kumuguguzira kuwaro kwa msumba, ŵakatenge wafwa.+20 Kweni ŵasambiri ŵakati ŵamuwungilira, wakawuka na kunjira mu msumba. Zuŵa lakulondezgapo, wakafuma na Baranaba kuya ku Derebe.+21 Ŵakati ŵapharazga makani ghawemi ku msumba wura na kuzgora ŵanandiko kuŵa ŵasambiri, ŵakawelera ku Lisitira, Ikoniya, na Antiyoke.22 Kwenekura ŵakakhozga ŵasambiri+ na kuŵakhwimiska kuti ŵakhalilire mu chipulikano, ndipo ŵakati: “Tikwenera kujumpha mu visuzgo vinandi kuti tikanjire mu Ufumu wa Chiuta.”+23 Kweniso ŵakaŵimikira ŵalara mu mpingo uliwose,+ ndipo ŵakati ŵalomba na kuziŵizga kurya,+ ŵakaŵapeleka kwa Yehova* mweneuyo ŵakagomezga mwa iyo.24 Ndipo ŵakasolota mu Pisidiya na kwiza ku Pamfuliya.+25 Ŵakati ŵapharazga mazgu mu Perega, ŵakakhilira ku Ataliya.26 Kufuma kura ŵakambukira ku Antiyoke, uko pakwamba ŵakaŵapeleka mu mawoko gha Chiuta kuti waŵachitire lusungu lukuru apo ŵakuchita mulimo uwo sono ŵawufiska.+27 Ŵakati ŵafika na kuwunganya mpingo pamoza, ŵakalongosora vinthu vinandi ivyo Chiuta wakachita kwizira mwa iwo, ndiposo kuti wakajulira ŵamitundu mulyango kuti ŵaŵe na chipulikano.+28 Ntheura ŵakakhala na ŵasambiri kwa kanyengo.


c: text/html

text:
Ŵakafwatuka ku Chisopa Chautesi
“Fumanimo mwa iyo, mwaŵanthu ŵane.”—CHIVU. 18:4.
SUMU: 101, 93
1. Chifukwa wuli Ŵasambiri ŵa Baibolo ŵakagomezganga kuti ŵangafwatuka ku wuzga wa Babuloni Mukuru? Kasi tidumbiskanenge mafumbo wuli?
MU NKHANI iyo yajumpha, tikasambira vinthu ivyo vikawovwira Ŵakhristu ŵakugomezgeka kumanya kuti ŵali mu wuzga wa Babuloni Mukuru. Kweni chakukondweska ntchakuti Ŵakhristu aŵa ŵakeneranga kuŵa mu wuzga uwu kwamuyirayira yayi. Chiuta wakapeleka dango lakuti: “Fumanimo mwa iyo, mwaŵanthu ŵane.” Ŵakhristu aŵa ŵakhalilirenge mu wuzga wa Babuloni Mukuru kwamuyirayira mphanyi Dango ili likaŵavya ntchito. (Ŵerengani Chivumbuzi 18:4.) Ntheura ndise ŵakunweka chomene kumanya nyengo iyo Ŵakhristu ŵaunenesko ŵakafwatukirathu ku wuzga wa Babuloni Mukuru. Kweni chakwamba, tiyeni tidumbiskane mafumbo agha: Kasi Ŵasambiri ŵa Baibolo ŵakasankha kuchita vichi na Babuloni Mukuru pambere chaka cha 1914 chindafike? Kasi ŵasambiri ŵa Baibolo ŵakalongora wuli kuti mbakujipeleka pa ntchito yakupharazga mu nyengo ya Nkhondo Yakwamba ya Charu Chose? Kasi fundo yakuti Ŵasambiri ŵa Baibolo ŵakeneranga kupokera ulongozgi yikukolerana na chifukwa icho ŵakaŵira mu wuzga wa Babuloni Mukuru?
“BABULONI MUKURU WAWA”
2. Kasi Ŵasambiri ŵa Baibolo ŵakachita wuli ŵati ŵamanya kuti visopa vikasambizganga utesi?
2 Pambere Nkhondo Yakwamba ya Charu Chose yindambe, Mubali Charles Taze Russell na ŵanyake ŵakamanya kuti visopa vyose vikusambizga unenesko wa mu Baibolo yayi. Ntheura ŵakasankha kuleka kuchita chilichose na visopa ivi. Kukwambilira kwa Novembala, 1879, magazini ya Zion’s Watch Tower yikayowoya mwambura kubisa ivyo Baibolo likuyowoya pa nkhani ya visopa vyautesi. Magazini iyi yikati: “Tchalitchi lililose ilo likujichema kuti ni mwali mutuŵa wa Khristu, kweni likukolerana na chikoko panji kuchikhozgera, tikwenera kuliwona nga umo malemba ghakuyowoyera kuti tchalitchi lanthena likuchita uzaghali.”—Ŵerengani Chivumbuzi 17:1, 2.
3. Kasi Ŵasambiri ŵa Baibolo ŵakachita wuli kulongora kuti ŵakapulikiska fundo yakuti ŵakwenera kufumamo mu chisopa chautesi? (Wonani chithuzi chakwamba.)
3 Ŵanthu awo ŵakawopanga Chiuta ŵakamanya ivyo ŵakwenera kuchita. Iwo ŵakamanya kuti Chiuta wangaŵatumbika yayi usange ŵangalutilira kukolerana na chisopa chautesi. Ntheura Ŵasambiri ŵa Baibolo ŵakalembera makalata visopa ivyo ŵakasopangamo ghakulongosora kuti ŵafumamo. Nyengo zinyake, ŵakaŵazganga pakweru makalata agha pa maungano gha matchalitchi ghawo. Ŵanyake ŵakatumanga makalata agha kwa membara waliyose wa tchalitchi ilo ŵakasopangamo usange ŵaŵakanizga kuŵazga pakweru. Ŵakakhumbanga yayi kukoleranaso na chisopa chautesi. Kweni nyengo yinyake kumasinda, usange munthu wakana kukolerana na chisopa, wakasuzgikanga uheni chomene. Kweni chakuumaliro kwa 1800, mu vyaru vinandi maboma ghakawovwiranga chomene yayi ŵavisopa. Ivi vikapangiska kuti ŵanthu ŵanandi ŵambe kudumbiskana nkhani zakukhwaskana na chisopa mwakufwatuka ndipo ŵakasuskanga pakweru ivyo matchalitchi ghakasambizganga.
4. Pa nyengo ya Nkhondo Yakwamba, kasi ntchivichi icho chikachitika pakati pa ŵanthu ŵa Chiuta na Babuloni Mukuru?
4 Ŵasambiri ŵa Baibolo ŵakawona kuti ntchakukwana yayi kuphalira waka ŵabali na ŵabwezi ŵawo kweniso ŵanyawo awo ŵakasopanga nawo kale kuti sono ŵaleka kulondezga ivyo chisopa chikasambizganga. Iwo ŵakawona kuti charu chose chapasi chikwenera kumanya kuti Babuloni Mukuru panji kuti chisopa chautesi chikuchita uzaghali. Ntheura kwamba Disembala 1917 m’paka kukwambilira kwa 1918, Ŵasambiri ŵa Baibolo awo pa nyengo iyi ŵakaŵapo masauzandi ghachoko waka ŵakagaŵira makope 10,000,000 gha thirakiti la mutu wakuti “Babuloni Mukuru Wawa.” Uthenga wa mu thirakiti ili ukaŵajokora chomene ŵalongozgi ŵa visopa. Ntheura ŵakakwiya kwazanimuwone. Kweni Ŵasambiri ŵa Baibolo ŵakachita wofi yayi, m’malo mwake, ŵakalutilira kugaŵira thirakiti ili ku ŵanthu ŵanandi. Iwo ŵakaŵikapo mtima “kupulikira Chiuta nga muwusi m’malo mwa ŵanthu.” (Mil. 5:29) Kasi nkhani iyi yikutiphalirachi? Yikutiphalira kuti pa nyengo ya Nkhondo Yakwamba ya Charu Chose ndipo Ŵasambiri ŵa Baibolo ŵakanjiliranga mu wuzga wa Babuloni Mukuru yayi, kweni yikaŵa nyengo yakufumiramo mu wuzga uwu.
ŴASAMBIRI ŴA BAIBOLO ŴAKALIMBIKIRA KUPHARAZGA PA NYENGO YA NKHONDO YAKWAMBA
5. Ntchivichi icho Ŵasambiri ŵa Baibolo ŵakalutilira kuchita pa nyengo ya Nkhondo Yakwamba ya Charu Chose?
5 Kumanyuma uku, tikagomezganga kuti Yehova wakakwiyira ŵanthu ŵake chifukwa chakuti ŵakalimbikiranga yayi kupharazga pa nyengo ya Nkhondo Yakwamba ya Charu Chose. Lekani tikatenge Yehova wakazomerezga Ŵasambiri ŵa Baibolo kuti ŵaŵe ŵazga ŵa Babuloni Mukuru kwa kanyengo kachoko. Kweni ivyo ŵabali na ŵadumbu ŵakugomezgeka ŵakachita kufuma waka mu 1914-1918, vikalongora kuti iwo ŵakalutilira kulimbikira kupharazga. Nakuti pali ukaboni wakukwana wakuti ŵabali na ŵadumbu aŵa ŵakalutilira kupharazga. Tapulikiska makora vinthu vinyake ivyo Baibolo likuyowoya chifukwa chakuti tamanya makora mbiri ya gulu la Yehova.
6, 7. (a) Kasi Ŵasambiri ŵa Baibolo ŵakasangana na masuzgo wuli? (b) Zunurani viyelezgero ivyo vikulongora kuti Ŵasambiri ŵa Baibolo ŵakalimbikiranga nadi kupharazga.
6 Kuyowoya unenesko, Ŵasambiri ŵa Baibolo awo ŵakaŵapo pa nyengo ya Nkhondo Yakwamba ya Charu Chose (1914-1918) ŵakalimbikiranga chomene kupharazga. Chikaŵa chipusu yayi kulutilira kupharazga chifukwa pakaŵa vinthu vinandi vyakutimbanizga. Tiyeni tidumbiskaneko vinthu viŵiri. Chakwamba, ntchito yikuru pa nyengo iyi yikaŵa yakugaŵira ŵanthu mabuku ghakulongosora Baibolo. Kukwambilira kwa 1918, boma likakanizga Ŵasambiri ŵa Baibolo kuti ŵaleke kugaŵiraso ŵanthu buku la The Finished Mystery. Ntheura ntchito yakupharazga yikamba kuŵa yakusuzga ku ŵabali ŵanandi chifukwa ŵakaŵa kuti ŵandazgoŵere kupharazgira Baibolo pera. Iwo ŵakagomezganga kuti buku la The Finished Mystery ndilo liyowoyenge vinandi m’malo mwa iwo. Chachiŵiri, mu 1918 mukawuka nthenda yakofya ya Fuluwenza iyo yikambira ku Spain ndipo yikathandazgika pafupifupi charu chose. Chifukwa chakuti nthenda iyi yikaŵa yakofya chomene, ŵapharazgi ŵanandi ŵakatondekanga kwenda mwakufwatuka. Nangauli Ŵasambiri ŵa Baibolo ŵakasangananga na masuzgo agha, kweni ŵakalutilira kupharazga.
7 Mu chaka cha 1914 pera, gulu lichoko waka la Ŵasambiri ŵa Baibolo ŵakalongora “Sinema Yakulongora Chilengiwa” ku ŵanthu ŵakujumpha 9,000,000. Sinema iyi yikaŵa na vithuzi kweniso mazgu ndipo yikalongosoranga mbiri ya ŵanthu kufuma apo Yehova wakaŵalengera m’paka paumaliro wa Ufumu wa Khristu wa Vyaka 1,000. Sinema iyi yikawovwira ŵanthu ŵanandi chomene. Ghanaghanirani waka unandi wa ŵanthu awo ŵakawonera sinema iyi. Awo ŵakayiwonelera mu 1914 pera ŵakaŵa ŵanandi chomene kuluska unandi wa ŵapharazgi wose ŵa Ufumu pa charu chose mazuŵa ghano. Malipoti ghakulongora kuti mu 1916, ŵanthu ŵakukwana 809,393 ŵakasangika pa maungano gha Ŵasambiri ŵa Baibolo agho ghakachitikira ku United States pera. Ndipo mu 1918, chiŵerengero chikakwera kufika pa 949,444. Nadi, Ŵasambiri ŵa Baibolo aŵa ŵakalimbikira chomene kupharazga.
8. Kasi ŵabali na ŵadumbu ŵakasanganga wuli chakurya chauzimu mu nyengo ya Nkhondo Yakwamba?
8 Mu nyengo ya Nkhondo Yakwamba ya Charu Chose, awo ŵakalongozganga ntchito ya kupharazga ŵakalutilira kukhozga na kupeleka chakurya chauzimu ku Ŵasambiri ŵa Baibolo wose nangauli ŵakaŵa kuti ŵambininikira mu vigaŵa vyakupambanapambana. Ivi vikawovwira ŵabali na ŵadumbu kulutilira kuŵa na nkhongono zakupharazgira. Mubali Richard H. Barber, uyoso wakalimbikiranga chomene kupharazga pa nyengo iyi, wakati: “Tikawoneseska kuti tili na ŵalaŵiliri ŵakwendakwenda ŵachoko waka kuti ŵakhozgenge na kovwira ŵabali kusanga magazini gha Gongwe la Mulinda. Kweniso ŵakawoneseskanga kuti magazini iyi yikufikaso ku Canada nangauli yikaŵa yakukanizgika mu charu ichi. . . . Nkhaŵa na mwaŵi wakutumizganga tumabuku twa The Finished Mystery ku ŵabali awo ŵakaŵavya tumabuku utu chifukwa chakuti boma likaŵapoka. Mubali Rutherford wakati tinozge maungano gha chigaŵa mu misumba yinandi ya kumwera kwa charu cha United States. Kweniso kuti titume ŵabali ŵakuti ŵakadumbe nkhani na kukhozga ŵabali na ŵadumbu.”
KUNOZGA VINTHU VINYAKE
9. (a) Chifukwa wuli Ŵasambiri ŵa Baibolo ŵakakhumbikwiranga ulongozgi mu 1914 kufika 1919? (b) Chifukwa wuli mbunenesko yayi kuti Yehova wakazomerezga Babuloni Mukuru kukora wuzga Ŵasambiri ŵa Baibolo?
9 Vinthu vinyake ivyo Ŵasambiri ŵa Baibolo ŵakachitanga mu 1914 kufika 1919, vikakolerananga yayi na fundo za mu Malemba. Mwachiyelezgero, ŵabali ŵakapulikiska makora yayi fundo yakuti tikwenera kujilambika ku ŵamazaza. (Rom. 13:1) Ntheura ŵabali ŵanyake ŵakazomeranga kunjira usilikari na kuluta ku nkhondo. Apo pulezidenti wa United States wakayowoya kuti deti la Meyi 30, 1918, liŵenge zuŵa lakupemphelera charu kuti chiŵe pamtende, Gongwe la Mulinda likachiska Ŵasambiri ŵa Baibolo kuti nawo ŵakwenera kusangikapo pa mapemphero agha. Ŵabali ŵanyake ŵakafika na pakulayizga kuti ŵapelekenge ndalama kuti ziwovwire pa nkhondo. Ndipo ŵanyake ŵachoko waka ŵakanyamuranga futi kweniso vimayi na kuluta ku nkhondo. Kweni mbunenesko yayi kuti pakwamba Yehova wakazomerezga Babuloni Mukuru kukora wuzga Ŵasambiri ŵa Baibolo na chilato chakuŵachenya na kuŵapa ulongozgi. Tikuyowoya nthena chifukwa chakuti iwo ŵakamanyanga kale kuti ŵakwenera yayi kukolerana na chisopa chautesi. Nakuti pa nyengo ya Nkhondo Yakwamba ya Charu Chose, Ŵasambiri ŵa Baibolo ŵakaŵa kuti ŵakhala pachoko nkhanira kuti ŵalekerethu kukolerana na chisopa chautesi.—Ŵerengani Luka 12:47, 48.
10. Kasi Ŵasambiri ŵa Baibolo ŵakakananga kuchita vichi?
10 Nangauli Ŵasambiri ŵa Baibolo ŵakamanyanga vinandi yayi pa nkhani ya kunjira usilikari nga umo ise tikumanyira mwahuno, kweni pakaŵa fundo yimoza iyo ŵakayipulikiska makora. Iwo ŵakamanyanga fundo yakuti Baibolo likukana kukoma munthu. Ntheura nanga mbabali ŵachoko waka awo ŵakalutanga ku usilikari mu nyengo ya Nkhondo Yakwamba ya Charu Chose, ŵakakananga kukoma ŵanthu. Ŵanyake awo ŵakakananga kukoma ŵanyawo, ŵakaŵaŵikanga kunthazi kufupi na ŵalwani ŵawo na chilato chakuti ŵakomeke.
11. Pakuti Ŵasambiri ŵa Baibolo ŵakademelera ku fundo za mu Malemba, kasi ŵamazaza ŵanyake ŵakachita wuli?
11 Dyabulosi wakakwiyanga chifukwa chakuti ŵabali ŵakakananga mwachikanga kukoma ŵanthu ku nkhondo. Ntheura Satana wakapangiska kuti Ŵasambiri ŵasuzgike “mu zina la dango.” (Sal. 94:20) Apo mulara wa ŵasilikari ŵa charu cha United States, James Franklin Bell, wakadumbiskananga na Mubali J. F. Rutherford, kweniso Mubali W. E. Van Amburgh, wakavumbura kuti Dipatimenti Yakuwona vya Malango yayezga kuchiska Mphara ya Malango kuti yikhazikiske dango lakuti waliyose uyo wakukana kuluta ku nkhondo na kukoma ŵanthu, wakwenera kukomeka. Apa mulara wa ŵasilikari uyu wakayowoyanga za Ŵasambiri ŵa Baibolo. Uku maso ghali phyuuu, Bell wakaphalira Mubali Rutherford kuti: “Pulezidenti, Wilson, wakana kusayinira dango ili kuti likhazikiskike. Kweni tikumanya ivyo tichitenge, nakuti timukhawuliskaninge kwazanimuwone!”
12, 13. (a) Chifukwa wuli ŵabali 8 ŵakaphalirika kuti ŵakhale mu jele vyaka vinandi? (b) Kasi ŵabali ŵakaleka kupulikira Yehova chifukwa cha masuzgo agha? Longosorani.
12 Ŵamazaza ŵakaŵikapo mtima kuti ŵalange Ŵasambiri ŵa Baibolo. Ŵakakora na kujalira mu jele Mubali Rutherford, na Mubali Van Amburgh, kweniso ŵabali ŵanyake 6. Ŵabali aŵa ndiwo pa nyengo iyo ŵakimiranga gulu la Watch Tower Society. Pakugamura mulandu wa ŵabali aŵa, jaji wakati: “Chisopa ichi chikupuluska chomene ŵanthu ndipo mulandu ngukuru chomene kuluska uchigaluka wa ŵasilikari ŵa charu cha Germany. Chapangiska kuti ŵanthu ŵambe kukayikira awo ŵakuwona vya malango gha Boma kweniso awo ŵakuwonelera ntchito za ŵasilikari. Kweniso chapangiska kuti ŵalongozgi wose ŵa visopa ŵawoneke kuŵa ŵawakawaka. Ntheura ŵanthu aŵa ŵakwenera kulangika chomene.” Ŵabali aŵa ŵakalangika nadi. Wose 8, ŵakagamura kuti ŵakakhale vyaka vinandi mu jele la ŵanthu awo ŵapalamura milandu yikuru ku Atlanta, Georgia. Kweni nkhondo yikati yamara, Boma likaŵafumiska mu jele ndipo likati ŵalije mulandu.
13 Apo ŵabali 8 aŵa ŵakaŵa mu jele, ŵakalutilira kudemelera ku fundo izo ŵakasambira mu Malemba. Mu kalata yawo iyo ŵakalembera pulezidenti wa United States, ŵakumuŵeyelera kuti: “Chiuta wakutiphalira mu Malemba, ‘Ungakomanga chara.’ Ntheura waliyose wa mu Gulu la Ŵasambiri ŵa Baibolo uyo wali kujipeleka kwa Fumu kweni wakuswa dango lakuti ungakomanga yayi, wangaŵa yayi paubwezi na Chiuta, ndipo wangazakapona yayi. Pa chifukwa ichi, waliyose wa mu gulu ili njuŵi yake yikumuzomerezga yayi kukoma munthu.” Mazgu gha mu kalata iyi ghakulongora kuti ŵabali ŵithu ŵakaŵa na chikanga chomene ndipo ŵakakhumbanga yayi kuthera napachoko.
PAUMALIRO, ŴAKAŴASO ŴANANGWA
14. Mwakuyana na Malemba, longosorani ivyo vikachitika pakati pa 1914 na 1919.
14 Lemba la Malaki 3:1-3 (ŵerengani) likulongosora ivyo vikachitika pakati pa 1914 na 1919. Likuti pa nyengo iyi “ŵana ŵa Levi,” awo Mbakhristu ŵakuphakazgika ŵakeneranga kwengeka. Yehova uyo ni “Fumu yanadi” pamoza na Yesu Khristu uyo ni “thenga la phangano,” ŵakiza kuzakendera awo ŵakateŵeteranga pa tempile lauzimu. Yehova wakati wapeleka ulongozgi wakwenelera ku ŵanthu ŵake, ŵakaŵa ŵakunozgeka kulutilira kuchita vinandi pakumuteŵetera. Mu 1919, Yehova wakimika “muzga wakugomezgeka na wavinjeru” kuti ndiyo wapelekenge chakurya chauzimu ku ŵateŵeti ŵake ŵa pa nyumba. (Mat. 24:45) Pa nyengo iyi, ŵanthu ŵa Chiuta ŵakalekerathu kukolerana na Babuloni Mukuru. Kufuma waka mu 1919, Yehova walongora lusungu lwake lukuru ku ŵanthu ŵake, ndipo nawo ŵakalutilira kumanya makora khumbo lake na kumutemwa. Tikukondwa chomene kuti Yehova wakulutilira kutitumbika! [1]
15. Kasi tikujipulika wuli chifukwa chakufwatuka ku wuzga wa Babuloni Mukuru?
15 Ntchakukondweska chomene kuti tili kufwatuka ku wuzga wa Babuloni Mukuru. Satana watondeka mwachikhozga soni kusisitirathu Ŵakhristu ŵaunenesko pa charu chapasi. Kweni nyengo zose tikwenera kukumbuka chilato icho Yehova watipira wanangwa uwu. (2 Kor. 6:1) Ŵanthu ŵanandi ŵa mitima yiwemi ŵachali mu wuzga wa chisopa chautesi. Tikwenera kuŵaphalira nthowa yakuti ŵafumiremo mu wuzga uwu mwakuŵapharazgira unenesko wa mu Baibolo. Ntheura tikwenera kuŵikapo mtima kovwira ŵanthu aŵa kuti ŵafwatuke ku wuzga wa Babuloni Mukuru nga umo ŵakachitira ŵanyithu kumasinda.
^ [1] (ndime 14) Pali vinthu vinandi ivyo vikuyana pakati pa wuzga wa vyaka 70 wa Ŵayuda ku Babuloni na ivyo vikachitikira Ŵakhristu ŵakwambilira, ŵachigaluka ŵakati ŵanjira mu mpingo. Kweni wuzga wa Ŵayuda ukulongora kuti ukwimira chilichose yayi pa nkhani ya wuzga wa Ŵakhristu ŵakwambilira. Chifukwa chimoza icho tikuyowoyera nthena ntchakuti utali wa nyengo iyo Ŵayuda ŵakakhalira mu wuzga na iyo Ŵakhristu ŵakwambilira ŵakachitangako tunthu tunyake twa Babuloni Mukuru yikupambana. Ntheura palije chifukwa chakuti tighanaghanirenge kuti pali kukolerana kwa ivyo vikachitikira Ŵayuda na ivyo vikachitikira Ŵakhristu ŵakwambilira pambere chaka cha 1919 chindafike.

robotstxt: allowed

filter: keep


text:
Nkhani 16: Yisaki Wato Munthukazi Wamampha
KUMBI wamuziŵa munthukazi yo wawoneka pachithuthuzi ichi? Zina laki ndi Rebeka. Ndipu munthurumi yo watuza kuzikumana nayu ndi Yisaki. Rebeka waŵengi muwoli waku Yisaki. Kumbi ivi vinguchitika wuli?
Abrahamu wakhumbanga kuti wamusaniriyi munthukazi wamampha mwana waki Yisaki. Iyu wakhumbanga cha kuti Yisaki wato munthukazi wa mu Kanani, chifukwa chakuti ŵanthu a ku Kanani asopanga angoza. Sonu Abrahamu wangudana wanchitu waki ndipu wangumukambiya kuti: ‘Ndikhumba kuti iwi uluti kucharu cha abali ŵangu ku Harani ndipu ukamutore mwana wangu Yisaki munthukazi.’
Mwaviyo, wanchitu waku Abrahamu wanguto ngamila 10 ndipu wangwambapu ulendu waki. Wati wafika kufupi ndi kweniko abali ŵaku Abrahamu ajanga, wanguma dankha pachisimi. Iyi yenga nyengu ya kumazulu, yeniyo anthukazi a mu msumba wo azineŵanga maji pachisimi. Wanchitu waku Abrahamu wanguromba kwaku Yehova ndipu wanguti: ‘Sono mwali mweniyo wandipaskengi maji ndi kumweska so ngamila, ndiyu waŵi mweniyo imwe mwasankha kuja muwoli waku Yisaki.’
Pambula kuswela, Rebeka wanguza kuzineŵa maji. Ndipu wanchitu waku Abrahamu wati wamupempha maji, wangumupaska. Iyu wanguneŵa so nganyaki ndi kupaska ngamila zosi chifukwa zenga ndi nyota. Iyi yenga nchitu yikulu ukongwa chifukwa ngamila zitumwa maji nganandi ukongwa.
Rebeka wati wamaliza kupaska maji ngamila, wanchitu waku Abrahamu wangumufumba zina la awiski. Ndipuso wangumupempha kuti wakagoni kunyumba kwawu. Ndipu Rebeka wanguti: ‘Nde mwana waku Betuele, ndipu malu ngakuti imwi mukagoni ngaliku.’ Ndipu wanchitu yo wanguziŵa kuti Betuele wenga mwana wa muku waki waku Abrahamu, Nahoro. Sonu iyu wangujikama ndipu wanguwonga Yehova pakumulongozga kwa abali ŵaku Abrahamu.
Usiku weniwo, wanchitu waku Abrahamu wangukambiya Betuele ndi mzichi waku Rebeka, Labani, chifukwa cho wanguziya. Ndipu wosi anguzomerezga kuti Rebeka waluti nayu, kuti wakatorani ndi Yisaki. Kumbi Rebeka wangumukanji ŵati amufumba? Iyu wanguti: ‘Ndilutengi.’ Ndipu mulenji waki, yiwu angukwera ngamila zawu ndikwamba ulendu wawu kuwere ku Kanani.
Yiwu angufika ndi mazulu. Ndipu Rebeka, wanguwona munthu wachiyenda m’munda. Munthu uyu wenga Yisaki, ndipu wangukondwa ukongwa wati wawona Rebeka. Yapa ndipu pajumpha waka vyaka vitatu kutuliya po anyina aku Yisaki a Sara, angufwiya. Panyengu iyi ndipu weche ndi chitima. Kweni Yisaki, wangumuyanja ukongwa Rebeka ndipu sonu wangwamba so kukondwa.
Chiyambo 24:1-67.
Mafumbu
- Kumbi munthurumi ndi munthukazi wo ŵe pachithuthuzi mbayani?
- Kumbi Abrahamu wanguchita wuli kuti wamusaniriyi munthukazi mwana waki, ndipu chenga chifukwa wuli?
- Kumbi rombu la wanchitu waku Abrahamu lingumukika wuli?
- Kumbi Rebeka wangumuka wuli ŵati amufumba kuti watorani ndi Yisaki?
- Kumbi nchinthu wuli cho chinguchitiska kuti Yisaki wakondwi so?
Mafumbu ngakusazgiyapu
- Ŵerenga Chiyambo 24:1-67.
Kumbi Rebeka wangulongo kuti wenga ndi nkharu wuli wati wakumana ndi wanchitu waku Abrahamu pachisimi? (Chiya. 24:17-20; Ntha. 31:17, 31)
Kumbi mazuŵa nganu Akhristu angasambiranji pa manozgeru nga nthengwa yaku Yisaki ngo Abrahamu wangunozga? (Chiya. 24:37, 38; 1 Ŵako. 7:39; 2 Ŵako. 6:14)
Kumbi nchifukwa wuli titenele kusaniya nyengu yakulungulukiya nge po wanguchitiya Yisaki? (Chiya. 24:63; Sumu 77:12; Ŵafi. 4:8)


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
8 Ŵabali, sono tikukhumba kuti mumanye kuti Chiuta walongora lusungu lwake lukuru ku mipingo ya mu Makedoniya.+
2 Mu nyengo iyo ŵakaŵa mu chiyezgo chikuru na visuzgo, ŵakalongora chimwemwe chikuru kweniso ŵakalongora kuti ŵali na mtima wakupeleka, ndipo ŵakachita ivi nangauli ŵakaŵa ŵakavu chomene.
3 Pakuti nkhuŵachitira ukaboni kuti ŵakapeleka kuyana na ivyo ŵangafiska,+ ŵakapeleka vinandi kuluska ivyo iwo ŵakasanganga.+
4 Mu khumbo lawo ŵakalutilira kutiŵeyelera chomene kuti ŵapeleke vyawanangwa kuti ŵawovwire ŵatuŵa.+
5 Ndipo ŵakachita waka ivyo tikagomezganga yayi, kweni chakwamba ŵakajipeleka kwa Fumu na kwa ise kwizira mu khumbo la Chiuta.
6 Ntheura tikamukhozga Tito+ kuti wakwenera kumalizga kuwunjika vyawanangwa vinu pakuti ndiyo wakambiska mulimo uwu pakati pinu.
7 Mukuchita makora vinthu vyose. Muli na chipulikano chakukhora. Mukuyowoya mwaluso. Mukumanya vinthu vinandi. Mukuchita vinthu mwachitatata. Mukutemwa ŵanthu nga umo ise tikumutemwerani. Ntheura lutilirani kupeleka vyawanangwa na mtima wose.+
8 Nkhuyowoya ivi kuti nimuŵikirani dango yayi, kweni kuti mumanye chitatata icho ŵanyake ŵakulongora ndiposo kuti nimuyezgani usange chitemwa chinu ntchanadi.
9 Pakuti mukumanya lusungu lukuru lwa Fumu yithu Yesu Khristu, kuti nangauli wakaŵa musambazi wakazgoka mukavu chifukwa cha imwe,+ mwakuti imwe muzgoke ŵasambazi kwizira mu ukavu wake.
10 Pa nkhani iyi nkhupeleka maghanoghano ghane:+ Nkhani iyi njachandulo kwa imwe, pakuwona kuti muli kwambapo kale kuchita mulimo uwu chaka chamara kweniso mukalongora kuti mukukhumbisiska kuwuchita.
11 Ipo sono, fiskani ivyo mukamba kuchita mwakuti ivyo mukukhumba kuchita vifiskike. Ndipo muchite mwakuyana na ivyo muli navyo.
12 Chawanangwa icho munthu wakupeleka kufumira pasi pa mtima ndicho Chiuta wakukondwa nacho, chifukwa Chiuta wakukhumba kuti munthu wapelekenge ivyo wangafiska,+ ivyo wangatondeka kufiska yayi.
13 Chifukwa nkhukhumba yayi kuti chiŵe chipusu ku ŵanyake, kweni chinonono kwa imwe.
14 Kweni nkhukhumba kuti ivyo vyakhalapo kwa imwe visazgike pa kupeleŵera kwawo, mwakuti ivyo vyakhalapo kwa iwo visazgikeso pa kupeleŵera kwinu, mwakuti kuyana kuŵepo.
15 Nga umo kuli kulembekera, kuti: “Munthu uyo wakaŵa na vinandi wakaŵa na vinandi chomene yayi, ndipo uyo wakaŵa na vichoko, wakaŵa na vichoko chomene yayi.”+
16 Sono tikuwonga Chiuta chifukwa cha kuŵika mu mtima wa Tito+ chitatata chakuyana na icho tili nacho chifukwa cha imwe,
17 pakuti wachita nga umo tikamukhozgera. Kweniso nayo wakaŵa wakukhumbisiska chomene, ntheura wakwiza kwa imwe mu khumbo lake.
18 Kweni tikumutuma pamoza na mubali uyo walumbika na mipingo yose chifukwa cha makani ghawemi.
19 Ni apo pera yayi, kweniso wali kusoleka na mipingo kuti wendenge nase apo tikukapeleka chawanangwa ichi mwakuti Fumu yichindikike kweniso kuti tilongore kuti tili na mtima wakukhumba kovwira.
20 Ntheura tikukhumba yayi kuti munthu munyake watisange kafukwa chifukwa cha chawanangwa ichi, icho tamupeleka ku ŵatuŵa.+
21 Chifukwa ‘tikuchita chilichose mwakugomezgeka, pamaso pa Yehova pera yayi, kweniso pamaso pa ŵanthu.’+
22 Ndiposo, pamoza na iwo tikutuma mubali withu uyo tamuyezga mu vinandi ndipo tamusanga kuti ngwakukhumbisiska kuchita milimo yinandi, kweni sono ngwakukhumbisiska chomene chifukwa chakuti wakumugomezgani chomene.
23 Kweni usange pali fumbo lililose pakuyowoya vya Tito, iyo ni munyane na wantchito munyane uyo tikuteŵetera lumoza kuti timovwirani. Panji para muli na mafumbo pakuyowoya vya ŵabali ŵithu, iwo mbapositole ŵa mipingo na uchindami wa Khristu.
24 Ntheura muŵalongore chitemwa chinu+ kweniso mulongore mipingo chifukwa icho tikunothera namwe.
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
2 Ŵakorinte 8
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
10 Rehobowamu wakaluta ku Shekemu,+ pakuti Israyeli yose wakiza ku Shekemu kuti ŵamwimike kuŵa themba.+
2 Yerobowamu+ mwana wa Nebati wakapulika nkhani iyi (wakaŵa wachali mu Eguputo chifukwa wakachimbira Themba Solomoni).+ Ntheura Yerobowamu wakawerako ku Eguputo.
3 Penepapo ŵakatuma ŵanthu kukamuchema. Yerobowamu na Israyeli yose ŵakiza kwa Rehobowamu, ŵakati:
4 “Awuso ŵakatipa goliwoli lizito.+ Kweni para iwe ungapepuskako mulimo unonono wa awuso, na kupepuska goliwoli lizito ilo ŵakaŵika pa ise, mbwenu tikuteŵeterenge.”
5 Iyo wakati kwa iwo: “Lutani, mukizeso kwa ine para pajumpha mazuŵa ghatatu.” Ntheura ŵanthu ŵara ŵakaluta.+
6 Themba Rehobowamu likafumba ŵanalume ŵalara awo ŵakateŵeteranga Solomoni wiske apo wakaŵa wamoyo, likati: “Kasi fundo yinu njakuti wuli kuti niŵazgore ŵanthu aŵa?”
7 Iwo ŵakati kwa iyo: “Usange uŵachitirenge uwemi ŵanthu aŵa, kuŵakondweska kweniso kuŵazgora makora, mbwenu ŵaŵenge ŵateŵeti ŵako nyengo zose.”
8 Kweni iyo wakakana fundo iyo ŵanalume ŵalara ŵakamupa. Wakafumba ŵanyamata ŵanthanga yake awo sono ŵakaŵa ŵateŵeti ŵake.+
9 Wakati kwa iwo: “Kasi fundo yinu njakuti wuli, tiŵazgore wuli ŵanthu aŵa, awo ŵaniphalira kuti: ‘Upepuskeko goliwoli ilo awuso ŵakaŵika pa ise’?”
10 Ŵanyamata ŵanthanga yake ŵara ŵakati: “Uŵaphalire ŵanthu awo ŵayowoya kwa iwe kuti: ‘Awuso ŵakatipa goliwoli lizito, kweni iwe utipepuskireko,’ uŵaphalire kuti: ‘Kamunwe kane kachoko kaŵenge kakuru kuluska chiwuno cha adada.
11 Adada ŵakamuthwikiskani goliwoli lizito, kweni ine nisazgirengeko. Adada ŵakamuthyapurani na maluswazu, kweni ine nimulanganinge na vikoti.’”
12 Yerobowamu na ŵanthu wose ŵakiza kwa Rehobowamu pa zuŵa lachitatu, nga umo themba likaŵaphalilira, kuti: “Mwizeso pa zuŵa lachitatu.”+
13 Kweni themba likaŵazgora ŵanthu mwaukali. Ntheura Themba Rehobowamu likakana kulondezga fundo iyo ŵanalume ŵalara ŵakaliphalira.
14 Likaŵazgora kuyana na fundo iyo ŵanyamata ŵakaliphalira, likati: “Goliwoli linu nilizgorenge lizito chomene, ndipo nisazgirengeko uzito wake. Adada ŵakamuthyapurani na maluswazu, kweni ine nimulanganinge na vikoti.”
15 Ntheura themba likapulikira chara ŵanthu, pakuti ichi chikafuma kwa Chiuta waunenesko,+ mwakuti mazgu agho Yehova wakayowoya kwa Yerobowamu mwana wa Nebati kwizira mwa Ahiya+ Mushilo, ghafiskike.
16 Israyeli yose wakati wawona kuti themba lakana kuŵapulikira, ŵanthu ŵakati kwa themba: “Kasi tili na chigaŵa wuli mwa Davide? Tilije chiharo mu mwana wa Yese. Luta ku ŵachiuta ŵako, iwe Israyeli. Sono ulaŵilire wekha nyumba yako, iwe Davide.”+ Penepapo Israyeli yose wakawelera ku vikaya vyawo.+
17 Kweni Rehobowamu wakalutilira kuwusa Ŵaisrayeli awo ŵakakhalanga mu misumba ya Yuda.+
18 Penepapo Themba Rehobowamu likatuma Hadoramu,+ uyo wakalaŵiliranga awo ŵakapika ntchito ya wuzga, kweni Ŵaisrayeli ŵakamudinya na malibwe m’paka wakafwa. Themba Rehobowamu likakwera gileta lake mwaluŵiro na kuchimbilira ku Yerusalemu.+
19 Ŵaisrayeli ŵachali kugalukira nyumba ya Davide m’paka lero.
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
2 Midauko 10
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 31 Yakhobe wakapulika ŵana ŵa Labani ŵakuyowoya kuti: “Yakhobe watora vyose ivyo vikaŵa vya adada. Usambazi wose uwu wawusangira pa vinthu vya adada.”+2 Yakhobe wakalaŵiska chisko cha Labani, ndipo wakawona kuti Labani wamba kumulaŵiska na jiso liheni.+3 Sono Yehova wakati kwa Yakhobe: “Welera ku charu cha ŵawuso na ku ŵabali ŵako+ ndipo ine nilutilirenge kuŵa nawe.”4 Penepapo Yakhobe wakatuma uthenga kwa Rakelo na Leya kuti ŵize ku thondo uko wakaliskanga mskambo.5 Wakati kwa iwo:“Nawona kuti awiskemwe ŵakunilaŵiska na jiso liwemi yayi.+ Kweni Chiuta wa adada waŵa nane.+6 Imwe mukumanya makora kuti nateŵetera awiskemwe na nkhongono zane zose.+7 Awiskemwe ŵayezga kunipusika, ŵasintha malipiro ghane maulendo 10, kweni Chiuta wakaŵazomerezga chara kuti ŵanipweteke.8 Usange ŵayowoya kuti, ‘Zamathoto ndizo ziŵenge malipiro ghako,’ mbwenu mskambo wose ukababanga zamathoto. Para ŵayowoya kuti, ‘Zamidyelere ndizo ziŵenge malipiro ghako,’ mbwenu mskambo wose ukababanga zamidyelere.+9 Ntheura Chiuta wakatoranga viŵeto vya awiskemwe na kunipa ine.10 Para mbuzi zanakazi zikakhumbanga zanalume, mu maloto nkhinuska maso ghane ndipo nkhawona kuti mbuzi zanalume izo zikakweranga zanakazi zikaŵa zamidyelere, zamathoto, na zavibanga.+11 Penepapo mungelo wa Chiuta waunenesko wakanichema mu maloto kuti: ‘Yakhobe!’ ndipo ine nkhati: ‘Ndine pano.’12 Ndipo wakati: ‘Inuska maso ghako, wona, mbuzi zanalume izo zikukwera zanakazi ni zamidyelere, zamathoto, na zavibanga. Pakuti nawona vyose ivyo Labani wakukuchitira.+13 Ine ndine Chiuta waunenesko wa ku Beteli,+ uko ukaphakazga libwe na kulapa chilapo kwa ine.+ Sono wuka, fuma mu charu ichi, welera ku charu icho ukababikira.’”+14 Rakelo na Leya ŵakamuzgora kuti: “Kasi ise tiliso na chiharo chilichose mu nyumba ya adada?15 Asi ŵakutiwona kuti ndise ŵalendo kufuma apo ŵali kutiguliskira ndipo ŵakurya ndalama izo mukapeleka?+16 Usambazi wose uwo Chiuta wapoka kwa adada ngwithu na ŵana ŵithu.+ Ntheura imwe chitani chilichose icho Chiuta wamuphalirani kuti muchite.”+17 Penepapo Yakhobe wakawuka ndipo wakakwezga ŵana ŵake na ŵawoli ŵake pa ngamila.+18 Wakamba kukhwema viŵeto vyake vyose na kutora katundu yose uyo wakasanga,+ viŵeto ivyo wakavisanga mu Padani-aramu, na kuwelera kwa Yisake awiske mu charu cha Kenani.+19 Pa nyengo iyi, Labani wakaluta kukameta weya wa mberere zake, ndipo Rakelo wakiba vikozgo vya terafimu*+ vya awiske.+20 Kweniso Yakhobe wakamugwentha Labani Muaramu, wakamuphalira yayi kuti wachimbirenge.21 Wakachimbira na vyose ivyo wakaŵa navyo ndipo wakambuka Mlonga.*+ Wakalazga ku chigaŵa cha mapiri cha Giliyadi.+22 Pa zuŵa lachitatu, Labani wakaphalirika kuti Yakhobe wachimbira.23 Ntheura Labani wakatora ŵabali ŵake na kwamba kumuchimbilira. Ŵakenda ulendo wa mazuŵa 7 ndipo wakamusanga mu chigaŵa cha mapiri cha Giliyadi.24 Penepapo Chiuta wakiza kwa Labani Muaramu+ mu loto usiku,+ wakati kwa iyo: “Chenjera na ivyo uyowoyenge kwa Yakhobe, kwali ni viwemi panji viheni.”*+25 Labani wakamusanga Yakhobe apo wakajintha hema lake mu chigaŵa cha mapiri, ndipo Labani nayo pamoza na ŵabali ŵake ŵakazenga misasa mu chigaŵa cha mapiri cha Giliyadi.26 Labani wakati kwa Yakhobe: “Kasi wachita vichi? Chifukwa wuli wanigwentha na kutora ŵana ŵane nga mbazga awo ŵakoleka ku nkhondo?27 Chifukwa wuli ukachimbira mwachibisibisi na kunigwentha kwambura kuniphalira? Uniphalirenge mphanyi nkhalayirana nawe makora, kukwimbira zisumu, tung’oma, na bango.28 Kweni ukanipa mwaŵi yayi kuti nifyofyonthe ŵazukuru* ŵane na ŵana ŵane ŵanakazi. Wachita uchindere.29 Mphanyi namupwetekani, kweni Chiuta wa awiskemwe wanguyowoya nane usiku uno, wanguti, ‘Chenjera na ivyo uyowoyenge kwa Yakhobe, kwali ni viwemi panji viheni.’+30 Sono wanyamuka chifukwa chakuti wapukwa chomene kuwelera ku nyumba ya awuso, kweni chifukwa wuli wiba ŵachiuta ŵane?”+31 Yakhobe wakazgora Labani, wakati: “Chifukwa ntchakuti nkhachita wofi. Pakuti nkhati, ‘Muniphangenge ŵana ŵinu ŵanakazi.’32 Waliyose uyo mwamusanga na ŵachiuta ŵinu, wafwe. Pamaso pa ŵabali ŵithu, penjani pa ivyo nili navyo, ndipo torani icho ntchinu.” Kweni Yakhobe wakamanya yayi kuti Rakelo ndiyo wakiba.33 Ntheura Labani wakanjira mu hema la Yakhobe, mu hema la Leya, na mu hema la ŵazga ŵanakazi ŵaŵiri+ kweni wakaŵasanga yayi ŵangoza ŵake. Paumaliro wakafuma mu hema la Leya ndipo wakanjira mu hema la Rakelo.34 Kweni Rakelo wakatora vikozgo vya terafimu na kuviŵika mu chakukhalapo cha pa ngamila na kukhalapo. Labani wakapenja palipose mu hema la Rakelo, kweni wakavisanga yayi.35 Pamanyuma, wakati kwa awiske: “Mungakalipanga yayi fumu yane, ningawuka yayi chifukwa ivyo vikuchitikira ŵanakazi vyaniwira.”*+ Ntheura Labani wakapenjapenja kweni wakavisanga yayi vikozgo vya terafimu.+36 Yakhobe wakakwiya ndipo wakamuchenya Labani. Yakhobe wakati kwa Labani: “Kasi namubudirani vichi, ndipo namunangirani vichi kuti muchite kunichimbilira mwaukali nthena?37 Sono pakuti mwapenjapenja mu katundu wane yose, kasi mwasanga vichi icho ntcha mu nyumba yinu? Chiŵikani apa pamaso pa ŵabali ŵane na ŵabali ŵinu, ndipo ŵateruzge.38 Vyaka vyose 20 ivyo naŵa namwe, mberere zinu na mbuzi zinu zindasopozgepo,*+ ndipo nindaryepo mberere pa mskambo winu.39 Nindizepo nacho kwa imwe chiŵeto chilichose icho chatwazulika na vikoko.+ Nkhawezgerangapo nekha. Kwali chiŵeto chibika namuhanya panji chibika usiku, mukakhumbanga kuti niwezgerepo.40 Namuhanya dazi likaniwotchanga, nausiku nkhapimanga na mphepo, ndipo tulo tukachimbiranga mu maso ghane.+41 Ndimo nakhaliranga mu nyumba yinu vyaka 20 vyose ivi. Namuteŵeterani vyaka 14 chifukwa cha ŵana ŵinu ŵanakazi ŵaŵiri, vyaka 6 kuti munipeko viŵeto. Nyengo yose iyi mwasintha malipiro ghane maulendo 10.+42 Chiuta wa adada,+ Chiuta wa Abrahamu, Chiuta uyo Yisake wakumopa*+ walekenge kuŵa nane, mphanyi mwaniwezga mawoko ghawaka. Chiuta wawona suzgo lane na kufukafuka kwa mawoko ghane, lekani wangumuchenyani usiku uno.”+43 Labani wakamuzgora Yakhobe kuti: “Ŵana ŵanakazi aŵa mbane, ŵazukuru aŵa mbane, mskambo ngwane, ndipo chilichose icho ukuchiwona ntchane ndiposo ntcha ŵana ŵane ŵanakazi. Kasi aŵa, panji ŵana awo ŵababa ningaŵachitira wuli uheni muhanya uno?44 Sono zanga, tiye tichite phangano, iwe na ine, liŵenge ukaboni pakati pithu.”45 Ntheura Yakhobe wakatora libwe na kuliyimika kuŵa chikumbusko.+46 Yakhobe wakati ku ŵabali ŵake: “Torani malibwe.” Ndipo ŵakatora malibwe na kughawunjika. Pamanyuma ŵakalyera pa chiwunjiko cha malibwe ichi.47 Labani wakathya chiwunjiko chira Yegara-sahaduta,* kweni Yakhobe wakachithya Galidi.*48 Penepapo Labani wakati: “Chiwunjiko cha malibwe ichi mbukaboni pakati pa iwe na ine muhanya uno.” Lekani chikathyika kuti Galidi,+49 na Chigongwe cha Mulinda, chifukwa wakati: “Yehova waŵe maso pakati pa ine na iwe para talekana.50 Usange wamusuzga ŵana ŵane ndiposo usange wamwamba kutora ŵanakazi ŵanyake padera pa ŵana ŵane, nangauli palije munthu wakuŵa nase, kumbuka kuti Chiuta wamuŵa kaboni pakati pa iwe na ine.”51 Labani wakatiso kwa Yakhobe: “Wona chiwunjiko cha malibwe ichi, ndiposo libwe la chikumbusko ilo nimika pakati pa iwe na ine.52 Chiwunjiko cha malibwe ichi mbukaboni ndipo libwe la chikumbusko ili litichitirenge ukaboni+ kuti ine nijumphenge yayi chiwunjiko ichi kuti nizakakupweteke ndipo nawe ujumphenge yayi chiwunjiko ichi ndiposo libwe la chikumbusko ili kuti uzakanipweteke.53 Chiuta wa Abrahamu+ na Chiuta wa Nahori, ndiposo Chiuta wa awiskewo, weruzge pakati pithu.” Ndipo Yakhobe wakalapa mwa Uyo wiske, Yisake, wakamopanga.*+54 Pamanyuma, Yakhobe wakapeleka sembe mu phiri ndipo wakachema ŵabali ŵake kuti ŵarye chingwa. Ŵakarya na kugona kwenekuko ku phiri.55 Kweni Labani wakawuka mulenjilenji, wakafyofyontha ŵazukuru*+ ŵake na ŵana ŵake ŵanakazi na kuŵatumbika.+ Ndipo Labani wakafumako na kuwelera kukwake.+


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Mwana wavinjeru wakukondweska awiske (1)
-
Mawoko ghakutokatoka ghakusambazga (4)
-
Mu mazgu ghanandi muli ubudi (19)
-
Thumbiko la Yehova likusambazga (22)
-
Kopa Yehova kukusazgirako umoyo (27)
10 Ntharika za Solomoni.+
Mwana wavinjeru wakukondweska awiske,+Kweni mwana uyo ntchindere wakuchitiska chitima anyina.
2 Usambazi wakuwusangira mu uheni ulije chandulo,Kweni urunji ndiwo ukuthaska ku nyifwa.+
3 Yehova wamulekenge na njara chara murunji,+Kweni muheni wamunorenge ivyo wakukhumba.
4 Mawoko ghakudelezga ghakukavuska,+Kweni mawoko ghakutokatoka ghakusambazga.+
5 Mwana wamahara wakuwunjika vyakurya mu chihanya,Kweni mwana wakulengeska wakugona tulo phwefu mu nyengo ya vuna.+
6 Vitumbiko vili pa mutu wa murunji,+Kweni mulomo wa muheni ukubisa nkhaza.
7 Chikumbusko cha murunji chipokerenge thumbiko,+Kweni zina la muheni livundenge.+
8 Uyo ngwavinjeru mu mtima wapokerenge ulongozgi,+Kweni uyo wakuyowoya uchindere wasindilikenge.+
9 Uyo wakwenda mu kunyoloka wendenge mwakufwasa,+Kweni uyo wakubendezga mendero ghake wamanyikwenge yekha.+
10 Uyo wakutinyira ŵanthu jiso lake wakuchema chitima,+Ndipo uyo wakuyowoya uchindere wasindilikenge.+
11 Mulomo wa murunji ntchisimi cha umoyo,+Kweni mulomo wa muheni ukubisa nkhaza.+
12 Thinkho ndilo likwambiska mphindano,Kweni chitemwa chikubenekelera maubudi ghose.+
13 Vinjeru vikusangika pa milomo ya munthu wakupulikiska,+Kweni uyo walije mahara, wakupokera chikoti pa msana.+
14 Ŵavinjeru ŵakusungilira ivyo ŵakumanya,+Kweni mulomo wa chindere ukujichemera pharanyiko.+
15 Chuma cha munthu musambazi ni msumba wake wakukhora.
Pharanyiko la ŵakavu mbukavu wawo.+
16 Ivyo murunji wakuchita vikulongozgera ku umoyo.Chandulo cha muheni chikulongozgera ku kwananga.+
17 Uyo wakukoleska chisambizgo ni nthowa ya ku umoyo,Kweni uyo wakukana ntchenyo wakupuluska ŵanyake.
18 Uyo wakubisa thinkho lake wakuyowoya mautesi,+Ndipo uyo wakuthandazga nkhani ziheni ntchindere.
19 Para mazgu nganandi, pakutondeka chara kuŵa ubudi,+Kweni uyo wakukora milomo yake ngwakuchenjera.+
20 Lulimi lwa murunji luli nga ni siliva liwemi chomene,+Kweni mtima wa muheni ngwawakawaka.
21 Milomo ya murunji yikuryeska ŵanandi,+Kweni chindere chikufwa, chifukwa cha kuŵavya mahara.+
22 Thumbiko la Yehova ndilo likusambazga munthu,+Ndipo wakusazgako vyakuŵinya yayi.
23 Nkharo yakulengeska yili nga ni maseŵero kwa chindere,Kweni vinjeru ni vya munthu waumanyi.+
24 Chinthu icho muheni wakopa ndicho chimuwirenge.Kweni murunji wapikenge ivyo wakukhumba.+
25 Para chimphepo chajumpha, muheni waŵengeposo chara.+Kweni murunji ni lufura lwamuyirayira.+
26 Nga ni vinyo lakusasa ku mino, na josi ku maso,Ndimo waliri munthu mukata kwa uyo wakumutuma.
27 Kopa Yehova kukusazgirako umoyo,+Kweni vyaka vya muheni vidumulizgikenge.+
28 Ivyo murunji wakukhazga vikumupa chimwemwe,+Kweni chigomezgo cha muheni chimalenge.+
29 Nthowa ya Yehova ni linga lakukhora kwa munthu wambura kafukwa,+Kweni ni pharanyiko ku awo ŵakuchita viheni.+
30 Murunji wawiskikenge chara,+Kweni muheni wakhalengeposo yayi pa charu chapasi.+
31 Mulomo wa murunji ukupambika vinjeru,Kweni lulimi lwauryarya ludumulikenge.
32 Milomo ya murunji yikumanya icho ntchakukondweska,Kweni mulomo wa muheni mburyarya pera.
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Zintharika 10
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
KABUKU KA UTEŴETI NA UMOYO WACHIKHRISTU September 2016
Umo Mungapharazgira
Masachizgo gha umo mungapharazgira na Gongwe la Mulinda kweniso umo mungalongosolera unenesko wa mu Baibolo wakuti Chiuta wakutipwelelera. Pakutolera viyelezgero ivi, lembani masachizgo ghinu gha umo mungapharazgira.
MAZGU GHA CHIUTA MBUSAMBAZI
‘Yendani mu Dango la Yehova’
Kasi kwenda mu dango la Yehova chikung’anamurachi? Tingasambirako vinandi kwa uyo wakalemba Salimo 119.
UMOYO WACHIKHRISTU
Usange Mwana Ndiyo Watipokelera
Umo mungachitira mwakwenelera kweniso kuchindika ŵapapi.
MAZGU GHA CHIUTA MBUSAMBAZI
“Wovwiri Wane Ukufuma kwa Yehova”
Salimo 121 likuyowoya viyelezgero pakulongosora chivikiliro cha Yehova.
MAZGU GHA CHIUTA MBUSAMBAZI
Tili Kupangika Mwakuzizwiska
Pa Salimo 139, Davide wakulumba Yehova chifukwa cha chilengiwa chake chakofya.
UMOYO WACHIKHRISTU
Lekani Kuchita Ivi Para Mukuchitiska Sambiro la Baibolo
Ni vichi ivyo tikwenera kuchita yayi kuti tichonthe mtima awo tikusambira nawo Baibolo?
MAZGU GHA CHIUTA MBUSAMBAZI
“Yehova Ni Mukuru, Ngwakwenelera Chomene Kulumbika”
Pa Salimo 145 Davide wakawonga Yehova chifukwa cha kupwelelera ŵateŵeti ŵake wose ŵakugomezgeka.
UMOYO WACHIKHRISTU
Ivyo Tingachita Kuti Tiŵe Ŵaluso mu Uteŵeti
—Kuchiska Ŵanthu Ŵakunweka Kuti Ŵizenge ku Maungano
Ŵanthu ŵakunweka na awo tikusambira nawo Baibolo ŵakukura luŵiro mwauzimu para ŵamba kwiza ku maungano.


text:
Chiuta Wakutiphalira Uthenga Uwemi!
Kasi uthenga uwemi ni vichi? Chifukwa wuli tikuwugomezga? Musangenge mazgoro mu kabuku aka.
Kasi Mungasambira Wuli Kabuku Aka?
Kabuku aka kamovwiraninge kuti musambire Mazgu gha Chiuta, Baibolo. Kasi mungasanga wuli vesi mu Baibolo linu?
Kasi Uthenga Uwemi ni Vichi?
Kasi Chiuta wakutiphalira uthenga wuli uwemi? Chifukwa wuli ŵanthu ŵakwenera kupulikira uthenga uwemi mwaluŵiro? Tichite wuli pera?
Kasi Chiuta Ni Njani?
Kasi Chiuta wali na zina? Kasi wakutipwelelera?
Kasi Uthenga Uwemi Ngwakufuma Nadi kwa Chiuta?
Kasi tikumanya wuli kuti Baibolo likutiphalira unenesko?
Kasi Yesu Ni Njani?
Kasi Yesu wakafwirachi? Kasi sembe yakuwombora ni vichi? Kasi Yesu wakuchita vichi sono?
Kasi Chiuta Wachitengechi na Charu Ichi?
Baibolo likuyowoya chifukwa icho Chiuta wakalengera charu, kweniso kuti masuzgo ghamalenge, charu chizamuŵa paradiso na ŵanthu awo ŵazamukhalamo.
Kasi Awo Ŵali Kufwa Mbwenu Kuli Kumara?
Kasi chikuchitika ntchivichi para munthu wafwa? Kasi awo ŵali kufwa ŵazamuŵaso ŵamoyo?
Kasi Ufumu wa Chiuta Ni Vichi?
Kasi Fumu ni njani? Kasi Ufumu wa Chiuta uzamuchita vichi?
Chifukwa Wuli Chiuta Walekelera Uheni na Suzgo?
Kasi uheni ukamba wuli? Chifukwa wuli Chiuta wakuwuwona waka m’paka sono?
Kasi Mungachita Wuli Kuti Muŵe Ŵakukondwa mu Nyumba yinu?
Yehova wakukhumba kuti ŵanthu ŵakondwenge mu nyumba zawo. Mu Baibolo muli ulongozgi uwo ungawovwira ŵafumu, ŵawoli, ŵapapi, kweniso ŵana kuti ŵaŵe ŵakukondwa.
Kasi Mungachimanya Wuli Chisopa Chaunenesko?
Kasi pali chisopa chimoza pera chaunenesko? Wonani vinthu 5 ivyo vingamovwirani kumanya chisopa chaunenesko.
Kasi Fundo za mu Baibolo Zikutovwira Wuli?
Yesu wakalongosora kuti ŵanthu ŵakwenera kulongozgeka. Wakayowoyaso fundo ziŵiri za mu Baibolo izo ni zakovwira chomene.
Kasi Mungasendelera Wuli kwa Chiuta?
Kasi Chiuta wakupulika malurombo ghose? Kasi tikwenera kulomba wuli? Kasi tingachita wuli kuti tisendelere kwa Chiuta?
Kasi Uthenga Uwemi pa Nkhani ya Chisopa Ngwakuti Wuli?
Kasi yizamuŵapo nyengo apo waliyose wazamusopa Chiuta waunenesko?
Chifukwa Wuli Yehova Wali na Gulu?
Baibolo likulongosora chifukwa icho Ŵakhristu ŵaunenesko mbakukolerana.
Chifukwa Wuli Ntchiwemi Kulutilira Kumanya Chiuta?
Kasi mungawovwira wuli ŵanyinu na ivyo mwasambira? Kasi ubwezi winu na Yehova ungafika m’paka mpha?


text:
VYARU NA ŴANTHU
Charu cha Liechtenstein
ICHI ntchimoza mwa vyaru vichoko chomene pa charu chapasi. Chili ku mapiri gha Alps pakati pa Switzerland na Austria. Mu charu ichi muli kukhalamo ŵanthu ŵa mitundu yakupambanapambana, Ŵaseliti, Ŵaraeti, Ŵaroma, na Ŵaalemanni. Kweni lero ŵanthu ŵanandi chomene awo ŵakukhala mu Liechtenstein mbakufuma mu mtundu wa Alemanni, uwo ukamba kukhala mu charu ichi vyaka pafupifupi 1,500 ivyo vyajumpha.
Ku Liechtenstein, Chijeremani ndicho chikuyowoyeka palipose, nangauli chikuyowoyeka mwakupambana mu muzi na muzi. Ŵanthu ŵa ku charu ichi ŵakutemwa chakurya chakuchemeka Tüarka-Rebel, na Käsknöpfle.
Mu charu ichi muli mapiri agho ghali na chiwuvi tuu, madambo ghakubiliŵira, minda ya mpheska, na vyakumera vinyake vinandi. Muli makuni gha maluŵa mitundu pafupifupi 50. Muliso myuziyamu (nyumba yakusungiramo vinthu vyakale), maluŵaza gha maseŵera, na malo ghakupangirako vinyo. Ntheura, ŵalendo ŵakuluta kukawona charu ichi, mu chihanya na nyengo yakuzizima wuwo.
Ŵakaboni ŵa Yehova ŵakupharazga mu charu ichi kwamba m’ma 1920. Pasono mu charu ichi muli Ŵakaboni ŵakukwana 90 ndipo ŵakusambizga ŵanthu ŵa mu charu ichi na ŵalendo uthenga wa mu Baibolo.


text:
Vyakuchita Pakusambira Baibolo
Chiuta Wakachizga Hezekiya
Kasi Chiuta wakazgora wuli lurombo lwa Hezekiya? Kopera nkhani iyi, ŵerenga mu Baibolo na kuwona ivyo vingakovwira.
Vinyake
Chiuta Wakamuzgora
Sambira vya Nehemiya, kuti umanye ivyo vikamovwira pa nyengo iyo ŵanthu ŵakamusekanga.
Kanani Makhumbiro Ghaheni
Ŵerenga nkhani ya Davide na Batisheba ndipo uŵe nga ukuwona ivyo vikachitikanga. Kasi tikusambirapo vichi?
Ŵakaŵa Ŵakukondwa Nangauli Ŵakasuzgikanga!
Kasi ni vichi ivyo vikawovwira Paulosi na Sila kulutilira kuŵa ŵakukondwa nangauli ŵakakumananga na masuzgo?
VYAKUCHITA PAKUSAMBIRA BAIBOLO


text:
Juni 5-11
YEREMIYA 51-52
Sumu 37 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Chilichose Icho Yehova Wayowoya Chikufiskika”: (Mamin. 10)
Yer 51:11, 28—Yehova wakayowoyerathu uyo wazamuthereska Babuloni (it-2-E 360 ¶2-3)
Yer 51:30—Yehova wakayowoyerathu kuti Babuloni wazamuŵa wambura chivikiliro (it-2-E 459 ¶4)
Yer 51:37, 62—Yehova wakayowoyerathu kuti Babuloni wazamuparanyikirathu ndipo muzamukhala munthu yayi (it-1-E 237 ¶1)
-
Ivyo Tasambira: (Mamin. 8)
Yer 51:25—Chifukwa wuli Baibolo likati Babuloni likaŵa “phiri lakuparanya”? (it-2-E 444 ¶9)
Yer 51:42—Kasi mazgu ghakuti “nyanja yakwera pa Babuloni” ghakang’anamurangachi? (it-2 882 ¶3)
Kasi ivyo mwasambira pakuŵerenga Baibolo sabata iyi, vyamusambizgani vichi za Yehova?
Kasi ni fundo wuli zinyake izo mwasanga pakuŵerenga Baibolo sabata iyi?
-
Kuŵerenga Baibolo: (Mamin. 4 panji kuchepera apa) Yer 51:1-11
PHARAZGANI MWALUSO
Umo Tingapharazgira Mwezi Uno: (Mamin. 15) Kudumbiskana. Nkhani iyi yafuma pa chigaŵa cha “Umo Mungapharazgira.” Longorani tumavidiyo, ndipo pamanyuma pa kavidiyo kalikose pemphani ŵapharazgi kuti ŵayowoyepo ivyo ŵasambirapo. Chiskani ŵapharazgi kulongora mweneko nyumba ivyo vili pa jw.org pa chigaŵa cha IVYO BAIBOLO LIKUSAMBIZGA > VYAKOVWIRA MABANJA.
UMOYO WACHIKHRISTU
“Kasi Muli na Chipulikano mu Ivyo Yehova Walayizga?”: (Mamin. 15.) Mafumbo na mazgoro. Chiskani ŵabali na ŵadumbu kuti ŵadumbiskanenge mauchimi gha mu Baibolo kuti ŵakhozganenge.—Ro 1:11, 12.
Sambiro la Baibolo la Mpingo: (Mamin. 30) kr mutu 2 ¶1-12
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 49 na Lurombo


text:
Kasi Nileke Waka Sukulu?
Ghanaghanira dankha ivi
Kasi uko ukukhala dango la boma likuti munthu wakwenera kufika kilasi wuli? Kasi ndipo wafika? Usange walekera panthowa ndikuti ukupulikira yayi dango la mu Baibolo lakuti: ‘
Ujilambikenge ku ŵamazaza.’—Ŵaroma 13:1.
Kasi ivyo ukakhumbanga vyachitika? Kasi ukakhumbanga kuti para wasambira uzakachite vichi? Kasi ivyo ukakhumbanga ukuvimanya makora? Ukwenera kumanya, chifukwa ungayana waka na munthu uyo wakwera sitima kweni wakumanya yayi uko wakuluta. Chingaŵa chiwemi kudumbiskana na ŵapapi ŵako kamutu kakuti “ Ivyo Nkhukhumba Kuchita pa Nkhani ya Sukulu.” Ni mahara yayi kuleka sukulu pambere undachite ivyo ukadumbiskana na ŵapapi ŵako.
Chifukwa wuli ukukhumba kuleka sukulu? Panji ungakhumba kuleka sukulu kuti uwovwire ŵapapi ŵako kusanga ndalama panji kugwira ntchito yakovwira waka ŵanthu. Kweni chingaŵa chakupulikikwa yayi kuleka sukulu chifukwa cha kopa mayeso panji kuvuka na homuweki. Para ulekenge sukulu pakwenera kuŵa chifukwa chakupulikikwa. Usange waleka sukulu chifukwa cha masuzgo agho ghakuŵa ku sukulu, kunthazi uzamuyikumbuka.
Kuleka sukulu vikuyana waka na kukhira sitima panthowa pambere undafike uko ukuluta. Ungaghanaghana vyakuduka chifukwa undakhale makora panji ŵanthu awo wakhala nawo pamoza ŵakukutangwaniska. Usange ungaduka ndikuti wamufika yayi uko ukuluta kweniso ungajipweteka. Mwakuyana waka para walekera panthowa sukulu kunthazi uzamusuzgika kusanga ntchito. Usange uzamuyisanga uzamupokeranga ndalama zichoko chomene kuyaniska na izo wate uzakapokerenge para wamalizga sukulu.
Ntchiwemi kusanga nthowa yakumazgira masuzgo agho tikukumana nagho m’malo mwa kuleka sukulu. Ivi vikovwirenge kuti kunthazi para wazakasanga ntchito, uzakazizipizge para wasangana na masuzgo ghakuyana waka.
Ivyo Nkhukhumba Kuchita pa Nkhani ya Sukulu
Munthu wakusambira kuti kunthazi wazakasange ntchito iyo yingazakamovwira kusanga mchere, kweniso kuti wazakapwelelere banja lake usange wazamuŵa nalo. (2 Ŵatesalonika 3:10, 12) Kasi uli kusankha kale ntchito iyo ukukhumba kuzakagwira para wamalizga sukulu? Kasi sukulu yingakovwira wuli pa ntchito iyi? Kuti umanye usange sukulu yingakovwira pa ivyo wasankha, zgora mafumbo ghakulondezgapo agha:
Kasi ni vinthu wuli ivyo nkhuchita makora? (Mwachiyelezgero, kasi ukuchezga makora na ŵanthu? Kasi ukukondwa kugwira ntchito za mawoko panji kunozga vinthu para vyanangika? Kasi ukumanya umo ungachitira para wasangana na suzgo?)
Kasi ni ntchito wuli izo ine ningakwaniska kugwira?
Kasi ku malo uko nkhukhala kukusangika ntchito za mtundu wuli?
Ni vichi ivyo nkhusambira pasono ku sukulu ivyo vingazakanovwira kunthazi?
Kasi ni vinthu wuli vinyake ivyo ningachita sono kuti vizakanovwire pa ntchito iyi?
Kumbuka kuti icho ukukhumba ntchakuti para wazakamalizga sukulu uzakasange ntchito. Kweniso ntchiwemi yayi kukhalira waka kuŵa mwana wasukulu chifukwa cha kugwentha ntchito.


text:
Maofesi na Kuwona Malo
Zani muzakawone maofesi na umo tikupangira mabuku. Sankhani charu kuti muwone nyengo iyo mungizira.
Paraguay
Asociación Torre de Vigía de Biblias y Tratados
San Roque González 234
Ruta 1, Km. 17
B° 25 de Mayo
PY - 2560 CAPIATA
PARAGUAY
+595-21-578-698
Kuwona Malo
Mande m’paka Chinkhondi
9:00 a.m., 10:30 a.m., 2:30 p.m., na 4:00 p.m.
Nyengo: Ora limoza na maminiti 15
Ivyo Tikuchita
Tikulaŵilira ntchito ya Ŵakaboni ŵa Yehova ku Paraguay. Tikung’anamura mabuku na magazini mu Chiguarani na Chiyowoyero cha Mawoko cha ku Paraguay. Tikujambura mavidiyo na vinyake.


text: 7 “‘Dango la sembe ya mulandu+ ni ili: Sembe iyi njakupatulika chomene.2 Pa malo apo ŵakukomera sembe zakotcha ndipo ŵakomerenge sembe ya mulandu. Ndopa+ zake ŵazinthonyezge kuzingilizga jotchero.+3 Wapeleke mafuta+ ghose, na gha ku mchira wuwo kweniso mafuta agho ghakubenekelera vyamukati,4 na ziso ziŵiri pamoza na mafuta ghake agho ghali pafupi na chiwuno. Wawuskekoso icho chikudemelera ku chiŵindi pamoza na ziso.+5 Wasembe* waviwotche pa jotchero kuŵa sembe kwa Yehova+ yakotcha pa moto. Iyi ni sembe ya mulandu.6 Mwanalume waliyose uyo ni wasembe waryengeko,+ ndipo yilyekere mu malo ghatuŵa. Ntchinthu chakupatulika chomene.+7 Dango la sembe ya kwananga likuyana waka na la sembe ya mulandu. Wasembe uyo wakuphepiskira ndiyo njake.+8 “‘Para wasembe wakupelekera munthu sembe yakotcha, ndiyo watore chikumba+ cha sembe yakotcha iyo wapeleka.9 “‘Sembe yiliyose ya vyamuminda iyo yaphikika mu uvuno, panji mu m’phika, panji yakukazinga pa jonjo+ nja wasembe uyo wakuyipeleka. Yiŵenge yake.+10 Kweni sembe ya vyamuminda yakusazgako mafuta+ panji yambura kusazgako mafuta,+ nja ŵana wose ŵa Aroni. Wose ŵagaŵane mwakuyana.11 “‘Dango la sembe yawenenawene+ iyo munthu wangapeleka kwa Yehova ni ili:12 Usange wakupeleka kuti wawonge,+ wapeleke sembe yakuwonga pamoza na vibama vyambura nthukumusi vyakusazgako mafuta, tuvibama tupepefu twambura nthukumusi twakuphaka mafuta, na tuvingwa twa ufu uwemi wakusazgako mafuta.13 Wapeleke ivyo wiza navyo pamoza na tuvingwa twakusazgako nthukumusi na sembe zake zawenenawene zakuwongera.14 Pa ivi watorepo kamozakamoza na kupeleka kwa Yehova kuŵa chigaŵa chakupatulika. Tuŵe twa wasembe uyo wakunthonyezga ndopa za sembe zawenenawene.+15 Nyama ya sembe zake zawenenawene zakuwongera, yiryeke pa zuŵa ilo wayipelekera. Wangalekangapo kalikose yayi kufika mulenji.+16 “‘Usange sembe iyo wakupeleka ntchilapo+ panji ni sembe yawanangwa,+ yiryeke pa zuŵa ilo wapelekera. Iyo yakhalako nayo yiryeke zuŵa lakulondezgapo.17 Kweni pa zuŵa lachitatu, nyama yose iyo yakhalako pa sembe iyi yiwotcheke na moto.+18 Usange nyama ya sembe yawenenawene yaryeka pa zuŵa lachitatu, uyo wayipeleka waŵenge wambura kupokelereka. Ndikuti waphyokapo waka. Ntchinthu chakufipirwa ndipo munthu uyo waryako, wazamuzgora pa ubudi wake.+19 Nyama iyo yakhwaska chinthu chakufipirwa yingaryekanga yayi. Yiwotcheke na moto. Waliyose uyo ngwambura kufipirwa waryenge nyama yambura kufipirwa.20 “‘Kweni munthu waliyose uyo ngwakufipirwa ndipo wakuryako nyama ya sembe yawenenawene iyo yapelekeka kwa Yehova, munthu uyo wadumulikeko* ku ŵanthu ŵakwake.+21 Usange munthu wakhwaska chinthu chilichose chakufipirwa, kwali nkhufipirwa kwa munthu,+ nyama yakufipirwa,+ panji chinthu chilichose chakufipirwa na chakuseluska,+ ndipo waryako nyama ya sembe yawenenawene iyo yapelekeka kwa Yehova, munthu uyo wadumulikeko* ku ŵanthu ŵakwake.’”22 Yehova wakalutilira kuyowoya na Mozesi kuti:23 “Phalira Ŵaisrayeli kuti: ‘Mungaryanga chara mafuta+ gha ng’ombe, mberere, panji mbuzi.24 Mafuta gha nyama iyo yafwa yekha na mafuta gha nyama iyo yakomeka na chikoko mungachitira ntchito yiliyose, kweni mungaryanga yayi.+25 Waliyose uyo wakurya mafuta gha nyama iyo wapeleka kwa Yehova kuŵa sembe yakotcha pa moto, wadumulikeko* ku ŵanthu ŵakwake.26 “‘Kulikose uko mukukhala, mungaryanga yayi ndopa,+ kwali ni za viyuni panji vinyama.27 Waliyose uyo wakurya ndopa wadumulikeko*+ ku ŵanthu ŵakwake.’”28 Yehova wakalutilira kuyowoya na Mozesi kuti:29 “Phalira Ŵaisrayeli kuti: ‘Waliyose uyo wakupeleka sembe yawenenawene kwa Yehova, watoreko chigaŵa chinyake ku sembe yake yawenenawene iyo wapeleka kwa Yehova.+30 Wize nagho mu mawoko ghake mafuta+ gha pa nganga na nganga wuwo kuŵa sembe yakupeleka kwa Yehova yakotcha pa moto. Wayizungunye uku na uko kuŵa sembe yakuzungunya+ pamaso pa Yehova.31 Wasembe wawotche mafuta pa jotchero,+ kweni nganga yiŵe ya Aroni na ŵana ŵake.+32 “‘Pa sembe zinu zawenenawene,+ mutorepo chigha chamalyero mupeleke kwa wasembe, ntchigaŵa chakupatulika.33 Mwana wa Aroni, uyo wakupeleka ndopa za sembe zawenenawene na mafuta, ndiyo watore chigha chamalyero kuŵa chigaŵa chake.+34 Nkhutora nganga ya sembe yakuzungunya na chigha cha chigaŵa chakupatulika pa sembe zawenenawene za Ŵaisrayeli, nkhuvipeleka kwa Aroni wasembe na ŵana ŵake. Ili ni dango lamuyirayira ku Ŵaisrayeli.+35 “‘Ichi chikaŵa chigaŵa cha ŵasembe, Aroni na ŵana ŵake, kufuma pa sembe zakupeleka kwa Yehova zakotcha pa moto, pa zuŵa ilo wakaŵimikira kuŵa ŵasembe ŵa Yehova.+36 Pa zuŵa ilo wakaŵaphakazgira,+ Yehova wakalangura Ŵaisrayeli kuti ŵapelekenge chigaŵa ichi ku ŵasembe. Ili ni dango lamuyirayira mu miwiro yawo.’”37 Ili ni dango la sembe yakotcha,+ sembe ya vyamuminda,+ sembe ya kwananga,+ sembe ya mulandu,+ sembe yakuvwalikira usembe,+ na sembe yawenenawene.+38 Ndivyo Yehova wakaphalira Mozesi pa Phiri la Sinayi+ pa zuŵa ilo wakalangulira Ŵaisrayeli kuti ŵapelekenge sembe zawo kwa Yehova mu mapopa gha Sinayi.+


text:
Umo Mungapharazgira
WUKANI!
Fumbo: Mazuŵa ghano vyamasalamusi vyazara chomene. Pa TV, Intaneti, na mafilimu ghanandi ŵakulongora vyaufwiti, mizguka na vinyake. Kasi vinthu ivi, ni viwemi waka panji ni vyakofya? Imwe mukuti wuli?
Pelekani magazini: Magazini iyi ya Wukani! yikulongosora kofya kwa vyamasalamusi kweniso chifukwa icho ŵanandi ŵakukopekera navyo.
SAMBIZGANI UNENESKO
Fumbo: Kasi Ufumu wa Chiuta uzamumazga wuli masuzgo agho tikukumana nagho mazuŵa ghano?
Lemba: Mt 6:10
Unenesko: Ufumu wa Chiuta uzamupangiska kuti ŵanthu pa charu chapasi ŵaŵe pa mtende, ŵakukolerana na ŵakuvikilirika nga umo kuchanya kuliri.
KASI UFUMU WA CHIUTA NI VICHI? (Ulendo wakuwelerako)
Fumbo: [Mufumbani fumbo ilo lili kuseri kwa thirakiti kuti muzakawelereko.] Kasi umoyo uzamuŵa wuli mu Ufumu wa Chiuta?
Lemba: Sal 37:29; Yes 65:21-23
Pelekani burosha: [Mugaŵirani burosha la Uthenga Uwemi.] Sambiro 7 likulongosora makora vitumbiko ivyo tizamusanga chifukwa cha Ufumu wa Chiuta. [Yambiskani sambiro la Baibolo na burosha ili.]
IMWE MUNGAPHARAZGA WULI?
Lembani masachizgo ghinu gha umo mungakapharazgira. Mulembe kuyana na masachizgo agho ghalembeka.


text:
November 13-19
OBADIYA 1–YONA 4
Sumu 42 ndi Pempheru
Mazu Ngakwamba (Mamin. 3 pamwenga kusikiya pasi)
CHUMA CHAKUTULIYA M’MAZU NGAKU CHIUTA
“Musambirengepu Kanthu pa vo Mwanangisa”: (Mamin. 10)
[Wonesani vidiyo yakuti Vo Vingatiwovya Kuvwisa Buku la Obadiya.]
[Wonesani vidiyo yakuti Vo Vingatiwovya Kuvwisa Buku la Yona.]
Yona 3:1-3—Yona wangusambirapu kanthu pa vo wangunangisa (ia 114 ¶22-23)
-
Kufufuza Fundu Zakuzirwa za M’Bayibolu: (Mamin. 8)
Obadi. 10—Kumbi Edomu “wangulangika kwamuyaya” munthowa wuli? (w07-CN 11/1 13 ¶5)
Obadi. 12—Kumbi tingasambiranji pa vo Chiuta wanguchita pakuchenya Edomu? (jd-CN 112 ¶4-5)
Kumbi mwasambiranji vakukwaskana ndi Yehova pakuŵerenga Bayibolu sabata yinu?
Kumbi ndi fundu zinyaki nizi zakuzirwa zo mwasaniya pakuŵerenga Bayibolu sabata yinu?
-
Kuŵerenga Bayibolu: (Mamin. 4 pamwenga kusikiya pasi) Yona 3:1-10
KUSAZGIYAKU LUSU LIDU MU UTEŴETI
Ulendu Wakwamba: (Mamin. 2 pamwenga kusikiya pasi) wp17.6 chikonkhombi—Kambani mazu ngo ngangakuwovyani kuti muziweliyeku.
Ulendu Wakuweliyaku: (Mamin. 4 pamwenga kusikiya pasi) wp17.6—Gwirisiyani ntchitu magazini yo yagwirisikiya ntchitu pa ulendu wakwamba. Longoni mo mungachitiya ulendu wakuweliyaku ndipu mulongoni limoza mwa mabuku ngo tichitisiya sambiru la Bayibolu.
Sambiru la Bayibolu: (Mamin. 6 pamwenga kusikiya pasi) ld 12-13—Sankhani vithuzi vo mungakambisana.
TICHITENGI VINTHU NGE AKHRISTU
Sumu 37
“Vo Tisambira Mubuku la Yona”: (Mamin. 15) Kambisanani nkhani asani mwawonere vidiyo yamutu wakuti Kusopa kwa Pabanja: Yona—Vo Tisambira pa Lisungu Laku Yehova.
Sambiru la Bayibolu la Mpingu: (Mamin. 30) kr mutu 10 ¶1-7, ndi mutu wakuti “Fundu za Ufumu—Kupenja Urunji Waku Chiuta”
Kambani Mwakudumuwa vo Tasambira Kweniso vo Tazamusambira Sabata Yamawa (Mamin. 3)
Sumu 49 ndi Pempheru


text:
April 3-9
YEREMIYA 17-21
Sumu 11 ndi Pempheru
Mazu Ngakwamba (Mamin. 3 pamwenga kusikiya pasi)
CHUMA CHAKUTULIYA M’MAZU NGAKU CHIUTA
“Zomerezani Kuti Yehova Wawumbi Maŵanaŵanu Nginu Kweniso Vakuchita Vinu”: (Mamin. 10)
Yer. 18:1-4—Wakuwumba ndiyu wasankha cho wangawumba (w99-CN 4/1 22 ¶3)
Yer. 18:5-10—Yehova ndiyu ngwakwenere kulamuliya ŵanthu wosi (it-2-E 776 ¶4; w13 6/1 24 ¶3-4)
Yer. 18:11—Zomerezani ndi mtima wosi kuti Yehova wakuwumbeni (w99-CN 4/1 22 ¶4-5)
-
Kufufuza Fundu Zakuzirwa za M’Bayibolu: (Mamin. 8)
Yer. 17:9—Kumbi munthu wangalongo wuli kuti mtima waki wayamba kumunyenga (w01-CN 10/15 25 ¶13)
Yer. 20:7—Kumbi Yeremiya wanguzizwa wuli ndi nthazi zaku Yehova? (w07-CN 3/15 9 ¶6)
Kumbi mwasambiranji vakukwaskana ndi Yehova pa kuŵerenga Bayibolu kwa sabata yinu?
Kumbi ndi fundu zinyaki nizi zakuzirwa zo mwasaniya pa kuŵerenga Bayibolu kwa sabata yinu?
-
Kuŵerenga Bayibolu: (Mamin. 4 pamwenga kusikiya pasi) Yer. 21:3-14
KUSAZGIYAKU LUSU LIDU MU UTEŴETI
Nozgekiyani vo Mungakamba Mwezi Wunu: (Mamin. 15) Nkhani yakukambisana. Wonesani dankha mavidiyo nga “Masachizu nga vo Mungakamba.” Pavuli paki, kambisanani vo mwavwa mu mavidiyo. Chiskani wosi kuti ayesesengi kuweliyaku ku ŵanthu wo akulonde kapepala kakuti Kumbi Ufumu Waku Chiuta Nchinthu Wuli?
TICHITENGI VINTHU NGE AKHRISTU
Sumu 21
Nkhani Yakovya Mpingu: (Mamin 5) Asani mungayanja, kambisanani vo tisambira kutuliya mu Buku Lapachaka. (yb16-CN 22)
“Muŵalondeliyengi Umampha”: (Mamin. 10) Kambisanani dankha nkhani iyi kwa maminiti ngatatu. Pavuli paki wonesani vidiyo yakuti Steve Gerdes: Tiluwengi Cha mo Angutilondere Mwachanju.
Sambiru la Bayibolu la Mpingu: (Mamin. 30) ia mutu 21 ¶1-12.
Kambani Mwakudumuwa vo Tasambira Kweniso vo Tazamusambira Sabata Yamawa (Mamin. 3)
Sumu 5 ndi Pempheru


text:
MUTU 11
Wenga Masu Ndipuso Wangulindizga
1, 2. Kumbi nchinthu chakusuzga nichi cho Eliya wakhumbikanga kuchita, nanga kumbi iyu ndi Ahabu apambananga wuli?
ELIYA wakhumbisiskanga kuti waluti kwaku yija kuti wakarombi kwa Awiski akuchanya. Kweni pa nyengu iyi, wumba wa ŵanthu ndipu wawona kuti mchimi waku wauneneska uyu wadana motu kutuliya kuchanya ndipu ŵanthu anandi akhumbanga kukumana nayu kuti amulumbi ndi chilatu chakuti waŵatumbiki. Eliya wakhumbikanga kuchita chinthu chinyaki chakusuzga wechendaluti ku Phiri la Karmele kuti wakarombi kwaku Yehova Chiuta. Iyu wakhumbikanga kukambiskana dankha ndi Fumu Ahabu.
2 Ahabu ndi Eliya ŵenga akupambana ukongwa. Ahabu yo wanguvwala chakuvwala chapachanya cha fumu, wenga munkharyi kweniso wasweranga cha kupingika ndi maŵanaŵanu ngaheni nga ŵanthu akugaruka. Eliya wanguvwala ŵaka chakuvwala cho achimi avwalanga, chambula kudyoŵeka, akhumba so chakupangika ndi chikopa cha nyama pamwenga weya wa ngamila pamwenga mbuzi. Wenga munthu wachiganga, wakusunga uzirima kweniso wachivwanu. Vo vinguchitika pa zuŵa ili ndivu vingulongo kuti Eliya ndi Ahabu ŵenga ŵanthu amtundu wuli.
3, 4. (a) Nchifukwa wuli Ahabu ndi ŵanthu anyaki wo asopanga Bala angulengeskeka pa zuŵa ili? (b) Kumbi tikambiskanengi mafumbu nanga?
3 Pa zuŵa ili, Ahabu ndi ŵanthu anyaki wo asopanga Bala angulengeskeka ukongwa. Chisopa chaboza cho Ahabu ndi muwolu waki Fumukazi Yezebelu angujalikiska mu ufumu wa mafuku 10 nga Yisraele, chinguwayulika. Ŵanthu wosi anguziŵa kuti Bala ndi chiuta waboza. Asani Bala wenga nadi chiuta wauneneska, watingi watondekengi cha kupemba motu wo achimi ŵaki angumupempha mwakwesa kumuviniya ndi kujichekacheka. Bala wangutondeka kuvikiliya achimi ŵaki 450 kuti aleki kubayika. Wangutondeka so kutuzgapu chinthu chinyaki cho chenga pafupi kumala. Kwa vyaka vitatu ndi hafu, achimi a Bala angumupempha kuti wamaliski chilala cho chenga m’charu, kweni palivi chechosi cho Bala wanguchitapu. Kweni Yehova wenga pafupi kumaliska chilala kuti ŵanthu aziŵi kuti iyu ndiyu Chiuta wauneneska.—1 Ŵakar. 16:30–17:1; 18:1-40.
4 Kumbi Yehova watingi watuzgengepu zuŵanji chilala? Kumbi Eliya wachitanganji wachilindizga kuti Yehova watuzgepu chilala? Kumbi tingasambiranji kwa munthu wachivwanu uyu? Mafumbu yanga ngamukikengi tichikambiskana nkhani iyi.
Nyengu Zosi Warombanga Kuti Yehova Wamulongozgi
5. Kumbi Eliya wangumukambiyanji Ahabu, nanga kumbi viwoneka kuti Ahabu wangusambirapu chechosi pa vo vinguchitika pa zuŵa ili?
5 Eliya wanguluta kwaku Ahabu ndipu wangumukambiya kuti: “Rutanga, ukaryi ndi kumwa, chifukwa kuvwika mphomu ya vuwa yinandi.” Kumbi Ahabu, fumu yiheni wangusambirapu chechosi pa vo vinguchitika pa zuŵa ili? Bayibolo likamba cha kuti wanguchita wuli, ndipuso likonkhoska chechosi cha chakulongo kuti wangulapa pamwenga kupempha mchimi kuti wamurombe kwaku Yehova kuti wamugowoke. Kweni Ahabu wanguluta “kwachirya ndi kumwa.” (1 Ŵakar. 18:41, 42) Nanga Eliya wanguchitanji?
6, 7. Kumbi Eliya wanguromba kuti kuchitikenji, nanga nchifukwa wuli wanguromba?
6 “Eliya wangukwera pachanya pa Karmele; ndipu wangukotamiya pasi ndi wanguŵika chisku chaki pakati pa makongonu ngaki.” Ahabu wati waluta kuchirya, Eliya wangusaniya mwaŵi wakurombe kwa Awiski akuchanya. Mo Eliya wangujaliya vilongo kuti wenga wakujiyuyuwa ukongwa chifukwa wangugwada ndi kuŵika chisku chaki pakati pa malundi ngaki. Kumbi wachitanganji po wanguja viyo? Tingasuzgikanga ndi kubomoska cha. Pa Yakobe 5:18, Bayibolo lititikambiya kuti Eliya wanguromba kuti chilala chimali. Viwoneka kuti rombu ili wanguchilirombe pachanya Paphiri la Karmele.
7 Ivi vechendachitiki, Yehova wangukamba kuti: “Ndikatumanga vuwa pacharu chapasi.” (1 Ŵakar. 18:1) Sonu Eliya wanguromba kuti khumbu laku Yehova lifiskiki ndipu ivi viyanana ŵaka ndi vo Yesu wangusambiza akusambira ŵaki pati pajumpha vyaka 1,000 kutuliya po Eliya wangurombe.
8. Kumbi tingasambiranji kwaku Eliya pa nkhani yakuromba?
8 Tingasambira vinandi kwaku Eliya pa nkhani yakuromba. Nkhani yakwamba yo Eliya wangurombe yenga ya kufiskika kwa khumbu laku Chiuta. Asani tiromba nyengu zosi titenere kukumbuka kuti: “Asani tipempha kanthu kwakuyana ndi khumbu laki, [laku Chiuta] watuvwa.” (1 Yoh. 5:14) Kuti tiziŵi vakwenere kukamba mu rombu, tikhumbika kuziŵa khumbu laku Chiuta ndipu kusambira Bayibolo nyengu zosi ndiku kungatiwovya kuti tiziŵi khumbu laku Yehova. Eliya wakhumbanga kuti wawoni kumala kwa chilala chifukwa ŵanthu amtundu waki angusuzgika ukongwa. M’mtima mwaki munguzaza viwongu vikulu wati wawona chakuziziswa cho Yehova wanguchita pa zuŵa ili. Nasi so tikhumba kuti marombu ngidu ngalongongi kuti tiwonga kutuliya pasi pa mtima kweniso kuti tifipiya mtima anyidu.
Wenga ndi Chigomezgu Kweniso Walindizganga
9. Kumbi Eliya wangumutumanji mteŵeti waki, nanga ndi vinthu viŵi nivi vo tisambirengi kwaku Eliya?
9 Eliya wenga ndi chigomezgu chosi kuti Yehova wamaliskengi chilala, kweni waziŵanga cha kuti chimalengi zuŵanji. Sonu kumbi mchimi uyu wachitanganji pa nyengu iyi? Wonani vo Bayibolo likamba: “Wangunena ndi muŵanda waki, ‘Kwere kunena, ulereski kuchiri kunyanja.’ Ndipu wangukweriyaku, wangulereska ndi wanguti, ‘Kulivi kanthu.’ Eliya wanguti, ‘Ruta so kankhondi ndi kaŵi.’” (1 Ŵakar. 18:43) Tikhoza kusambira vinthu viŵi kwaku Eliya. Chakwamba, wonani kuti mazu ngaku Eliya ngalongo kuti wenga ndi chigomezgu kuti Yehova wawisengi nadi vuwa. Chachiŵi, Eliya wenga masu kuti wawoni chechosi chakulongo kuti Yehova wawisengi vuwa pambula kuswera.
Eliya wakhumbisiskanga kuwona ukaboni wakuti Yehova wawisengi vuwa pambula kuswera
10, 11. (a) Kumbi Eliya wangulongo wuli kuti wagomezganga malayizgu ngaku Yehova? (b) Nchifukwa wuli nasi titenere kugomezga malayizgu ngaku Yehova?
10 Eliya wangulutirizga kulereska kuti wawoni asani kwe chechosi chakulongo kuti Yehova wawisengi vuwa pambula kuswera chifukwa wagomezganga malayizgu ngaku Yehova. Wangutuma mteŵeti waki kuti wakami pamalu ngakukwera ndi kuwona asani kwe mitambu yakulongo kuti vuwa yiwengi. Wati wawe wangumukambiya nkhani yambula kukondweska yakuti: “Kulivi kanthu.” Kuchanya kwenga mbe, kwengavi chinanga ndi mtambu. Kumbi mwawonapu chakuziziswa chechosi pa nkhani iyi? Kumbukani kuti Eliya wangukambiya Fumu Ahabu kuti: “Kuvwika mphomu ya vuwa yinandi.” Sonu nchifukwa wuli mchimi uyu wangukamba viyo penipo kwengavi chinanga ndi mitambu ya vuwa?
11 Eliya waziŵanga vakukwaskana ndi malayizgu ngaku Yehova. Nge mchimi waku Yehova kweniso wakumumiya, iyu waziŵanga kuti Chiuta wafiskengi mazu Ngaki. Eliya wenga ndi chigomezgu chikulu mwakuti kwaku iyu venga nge kuti wayivwa kali mphomu ya vuwa yikulu. Tiyeni tikumbuki kuti Bayibolo likonkhoska Mosese kuti: “Wangukunthiyapu, uli ngwakumuwona yo ngwambula mawoneka.” Kumbi namwi mutimugomezga viyo Chiuta? Yehova watitipaska vifukwa vinandi vakuti nasi timugomezgengi viyo, ndi kugomezga malayizgu ngaki.—Ŵah. 11:1, 27.
12. Kumbi Eliya wangulongo wuli kuti wenga masu, nanga wanguchita wuli wati wavwa kuti kwama kamtambu kamanavi?
12 Tiyeni tiwoni so mo Eliya wangulongole kuti wenga masu. Iyu wangutuma mteŵeti waki ulendu umoza pe cha kweni wangumuwezgiyaku maulendu ngakukwana 7! Tiŵanaŵani ŵaka mo mteŵeti waki wanguvukiya ndi maulendu yanga, kweni Eliya wakhumbisiskanga mbwenu kuwona chechosi chakulongo kuti kutuza vuwa ndipu wangufwa daka cha. Pa ulendu wakumaliya, mteŵeti waki wangumukambiya kuti: “Ehe, kamtambu kadokudoku nge ndi janja la munthu kakwera kutuwa munyanja.” Ŵanaŵaniyani kuti muwona mteŵeti uyu wachisoska janja laki ndi kugwiriskiya nchitu chikufi pakuyeruzgiya mo kamtambu ko kakweranga Panyanja Yikuru kenge. Akhumba mteŵeti uyu wanguwonapu kanthu ndi kanthu cha pa kamtambu ko. Kweni kwaku Eliya, kamtambu ko kenga kakuzirwa ukongwa. Sonu wanguthaŵirizga mteŵeti yo kuti: “Ruta kwera, kamunene Ahabu, ‘Rongoso gareta laku ndipu rutanga usikengi, vini vuwa yingakumika.’”
13, 14. (a) Kumbi tingamuyezga wuli Eliya pa nkhani ya kuja masu? (b) Nchifukwa wuli titenere cha kuchita vidazi pakuteŵete Yehova?
13 Yapa tisambirapu so chinthu chinyaki kwaku Eliya. Nasi tija m’nyengu yakuti Chiuta we pafupi kufiska vilatu vaki. Eliya walindizganga kumala kwa chilala; ateŵeti aku Chiuta a mazuŵa nganu alindizga kumala kwa charu chiheni ichi. (1 Yoh. 2:17) Tiyeni tilutirizgi kuja masu nge mo wanguchitiya Eliya mpaka po Yehova Chiuta wazamutuzgiyapu charu chiheni ichi. Yesu Mwana waku Chiuta wangutcheŵeska akusambira ŵaki kuti: “Viyo khazgani: pakuti mulivi kuziŵa zuŵa mwaku lenilo Ambuyamwi ŵaziyengi.” (Mat. 24:42) Kumbi ivi vilongo kuti Yesu wang’anamuwanga kuti akusambira ŵaki azamuziŵaku kanthu cha kuti aja m’mazuŵa ngakumaliya? Awa, chifukwa wangukonkhoska vinthu vo vazamuchitika m’mazuŵa ngakumaliya. Tosi tiwona kufiskika kwa vinthu vo vingukonkhoskeka kuti vazamulongo “umari wa mgonezi wo.”
Kamtambu kamana kamoza chayiku ko kanguma kunyanja kangukhorweska Eliya kuti Yehova wawisengi vuwa pambula kuswera. Vakuchitika va m’mazuŵa ngakumaliya nganu vititiwovya kuziŵa kuti yinu ndi nyengu yakuti tileki kuchita vidazi
14 Chakuchitika chechosi mbukaboni wanthazi kwaku isi. Kumbi nasi tiwona kuti ukaboni wenuwu ngwakukwana kuti utiwovyi kuleka kuchita vidazi pakuteŵete Yehova? Kamtambu kamana kamoza chayiku ko kanguma kunyanja kangukhorweska Eliya kuti Yehova wawisengi vuwa pambula kuswera. Kumbi mchimi wakugomezgeka uyu wangulindizga paŵaka?
Yehova Watovya ndi Kutumbika Ŵanthu Ŵaki
15, 16. Kumbi vinthu vingusintha wuli pa kanyengu kamanavi, nanga Eliya waŵanaŵananga kuti Ahabu wachitengenji?
15 Bayibolo lititikambiya kuti: “Pa kanyengu kamanavi kuchanya kungufipa ndi mitambu ndi mphepu, ndipu kwenga vuwa yikuru. Ndipu [Ahabu] wangukwera wanguruta ku Yeserele.” (1 Ŵakar. 18:45) Kuchanya kungusintha liŵiliŵi ukongwa. Mteŵeti waku Eliya wachikambiya Ahabu uthenga wo wangutumika ndi Eliya, kamtambu ko kenga kamana kangukuwa mpaka kubenekere kuchanya kosi. Kunguputa chimphepu chikulu. Pakumaliya vuŵa yinguwa pavuli pa chilala cha vyaka vitatu ndi hafu. Charu chosi cho chingumila chinguzumbwiya limu. Vuwa yati yakuwa, msinji wa Kishoni ungutola ndipu tikayika cha kuti ungukokolo ndopa za achimi a Bala wo angubayika. Yapa Ayisraele ambula kuvwiya kweniso akugaruka ŵenga ndi mwaŵi wakuleke kusopa Bala kweniso kuti Yehova waŵagowoke.
16 Eliya waŵanaŵananga kuti ndivu angachita. Watenere kuti wanguzizwa ukongwa ndi mo Ahabu wanguchitiya kwati kwachitika vakuziziswa ivi. Kumbi Ahabu wangulapa ndi kutuwa m’chisopa cha Bala? Vo vinguchitika pa zuŵa ili vatingi vimuwovyengi kuti walapi. Hinya, tingaziŵa cha vo venga mu maŵanaŵanu ngaku Ahabu pa zuŵa ili. Bayibolo lititikambiya ŵaka kuti karonga “wangukwera wanguruta ku Yeserele.” Kumbi wangusambirapu chechosi? Kumbi wanguŵanaŵanapu vakusintha? Vo vinguzichitika pavuli paki vilongo kuti iyu wangusambirapu chechosi cha ndipu wangusintha cha. Eliya ndi Ahabu angumaliya penapa cha.
17, 18. (a) Kumbi nchinthu wuli cho chinguchitikiya Eliya pamsewu wakuya ku Yeserele? (b) Nchifukwa wuli tingazizwa ndi mo Eliya wangutchimbiriya kutuwa ku Karmele kufika ku Yeserele? (Wonani so mazu ngam’mphata.)
17 Mchimi waku Yehova uyu nayu wangwambapu ulendu ndipu wangupitiya m’nthowa yo wangwenda Ahabu. Ulendu waki wenga wasuzgu chifukwa walutanga kutali, kwawanga vuwa kweniso kwenga mdima. Kweni pavuli paki panguchitika so chinthu chinyaki chakuziziswa.
18 “Janja la Ambuya lenga paku Eliya, ndipu wangujichinyiya m’chiwunu chaki, ndipu wanguchimbiya panthazi paku Ahabu [mpaka] pa likomu la Yeserele.” (1 Ŵakar. 18:46) Yapa viwoneke limu kuti, “janja la Ambuya” lingumuchitiya vakuziziswa Eliya. Kutuwa ko Eliya wenga kufika ku Yeserele penga makilomita 30 kweniso pa nyengu iyi ndipu Eliya ndi mura ukongwa. * Ŵanaŵaniyani kuti muwona mchimi uyu wakweza malaya ngaki ndi kungamanga m’chiwunu kuti waleki kuwilamu wachenda, watambapu kutchimbiya m’nthowa ya mawulambwi nga vuwa ndipu watchimbiya juŵani mpaka kujumpha galeta la Fumu Ahabu.
19. (a) Kumbi nthazi zo Yehova wangupaska Eliya zititikumbuska mauchimi nanga? (b) Kumbi nchinthu wuli cho Eliya wenga wakusimikizga wachitchimbiriya ku Yeserele?
19 Eliya wanguwona kuti watumbikika ukongwa. Eliya watenere kuti wanguchiskika ukongwa chifukwa chakuti wangupaskika nthazi zo akhumba chinanga mpha umpupuka waki wakujapu nazu cha. Ivi vititikumbuska mauchimi ngo ngakamba kuti ŵanthu akugomezgeka azamuja so ndi nthazi m’Paradayisu. (Ŵerengani Yesaya 35:6; Luka 23:43) Eliya wachitchimbiya mumsewu mo mwenga maji nga vuwa, wenga wakusimikizga kuti Yehova Chiuta wauneneska wo Mbawiski, ŵenayu.
20. Kumbi tingachita wuli kuti Yehova watitumbiki?
20 Yehova ngwakukhumbisiska kutitumbika. Tiyeni tiyesesi kuchita chechosi cho tingafiska kuti tisaniyi vitumbiku chifukwa vapachanya ukongwa. Mwakuyanana ndi Eliya tikhumbika kuja masu, kuwoneseskanga maukaboni nganthazi ngakulongo kuti Yehova wachitengepu kanthu mu nyengu zakofya kweniso zakukhumbika kuchita vinthu mwaliŵi zinu. Nasi te ndi vifukwa vakukwana vakugomezge malayizgu ngaku Yehova “Chiuta wamagomekezgeka,” nge mo Eliya wanguchitiya.
^ ndimi 18 Pechendajumphi nyengu yitali kutuliya po vinguchitikiya ivi, Yehova wangutuma Eliya kuti wasambizi Elisha, mweniyo pavuli paki “wangudira maji mumanja ngaku Eliya.” (2 Ŵakar. 3:11) Elisha wateŵetiyanga Eliya kulongo kuti wawovyanga munthu yo wenga wakukota.


text:
SAMBIRO 41
Davide na Sauli
Davide wakati wakoma Goliyati, Fumu Sauli yikamusankha kuti walongozgenge ŵasilikari ŵake. Davide wakawina nkhondo zinandi, ndipo wakamanyikwa chomene. Nyengo zose para Davide wakuwera ku nkhondo, ŵanakazi ŵakavinanga na kuyimba kuti: ‘Sauli wakoma masauzandi, ndipo Davide wakoma masauzandi na masauzandi!’ Sauli wakamba kumuchitira sanji Davide ndipo wakakhumbanga kumukoma.
Davide wakalizganga makora bango. Zuŵa linyake apo Davide wakalizgiranga Sauli bango, Sauli wakaponya mkondo kuti walase Davide. Davide wakaŵeka, ndipo mkondo ukagwaza chiliŵa. Kufuma pa nyengo iyi, Sauli wakayezga nthowa zinandi kuti wakome Davide. Paumaliro, Davide wakachimbira na kukabisama mu thondo.
Sauli wakatora ŵasilikari 3,000 na kuluta kukapenja Davide. Sauli na ŵasilikari ŵake ŵakanjira mu mphanji umo Davide na ŵasilikari ŵake ŵakabisama. Ŵasilikari ŵakaphalira Davide kuti: ‘Uwu ni mwaŵi winu kuti mukome Sauli.’ Davide wakaluta kwa Sauli na kudumurako munjilira wake. Sauli wakamanya yayi. Davide wati wadumurako munjilira wa Sauli, wakajiyimba mulandu kuti wakachindika yayi fumu yakuphakazgika na Yehova. Davide wakaŵazomerezga yayi ŵasilikari ŵake kuti ŵakome Sauli. Wakachemerezga kwa Sauli kuti wanguŵa na mwaŵi wakumukoma kweni wangulekera dala. Kasi Sauli wakasintha maghanoghano ghakukhumba kukoma Davide?
Yayi. Sauli wakalutilira kupenja Davide. Usiku unyake Davide na Abishayi ŵakanjira mu msasa wa Sauli na ŵasilikari ŵake. Ŵakasanga kuti Abineri uyo wakalaŵiliranga Sauli nayo wagona. Abishayi wakati: ‘Uwu ni mwaŵi withu! Lekani nimukome uyu.’ Davide wakazgora kuti: ‘Yehova ndiyo wamutimbenge Sauli. Tiyeni titore waka mkondo wake na chiŵiya cha maji, tilutenge.’
Davide wakakwera pachanya pa phiri ilo likaŵa pafupi. Wakachemerezga kwa Sauli kuti: ‘Abineri, chifukwa wuli undavikilire Fumu yako? Kasi mkondo wa fumu na chiŵiya cha maji vili nkhu?’ Sauli wakamanya mazgu gha Davide ndipo wakati: ‘Wanguŵa na mwaŵi wa kunikoma, kweni undanikome. Nkhumanya kuti uzamuŵa Fumu ya Israyeli.’ Sauli wakawelera ku nyumba yake. Kweni ni wose yayi ŵa mu banja la Sauli awo ŵakatinkhanga Davide.
“Usange ntchamachitiko, muŵe pamtende na ŵanthu wose, kuyana na umo mungafiskira. Ŵakutemweka, kuwezgera nduzga mwekha yayi, kweni mulekerani Chiuta kuti walongore ukali wake.”—Ŵaroma 12:18, 19


text:
Kasi Tikwenera Kusopa Vikozgo?
Ivyo Baibolo likuyowoya
Yayi, tikwenera yayi kusopa vikozgo. Pakulongosora vya malango agho Chiuta wakapeleka ku Ŵaisrayeli, buku linyake likuti: “Pali mavesi ghanandi mu Baibolo agho ghakulongosora kuti tikwenera yayi kugwiliskira ntchito vikozgo pakusopa Chiuta.” (New Catholic Encyclopedia) Wonani ivyo Baibolo likuyowoya:
“Ungajipangiranga chikozgo chakuŵaja chara panji chinthu chilichose chakukozgana na ivyo vili mu mtambo kuchanya panji pa charu chapasi panji ivyo vili mu maji pasi pa charu. Ungavisindamiranga chara nesi kunyengeka kuti uviteŵetere, chifukwa ine Yehova Chiuta wako, ndine Chiuta uyo wakukhumba kuti ŵanthu ŵasopenge iyo pera.” (Ekisodo 20:4, 5) Pakuti Chiuta wakukhumba kuti ŵanthu “ŵasopenge iyo pera,” ipo wangakondwa yayi para ŵanthu ŵakugwiliskira ntchito vithuzithuzi, vikozgo na vinthu vinyake pakumusopa.
“Uchindami wane nkhupeleka kwa munyake chara, panji malumbo ghane ku vikozgo vyakuwaja.” (Yesaya 42:8) Chiuta wakutinkha kuti tigwiliskirenge ntchito vikozgo pakumusopa. Nyengo yinyake Ŵaisrayeli ŵakagwiliskira ntchito chikozgo cha tholi la golide pakusopa, ndipo Yehova wakaŵaphalira kuti ŵachita zakwananga zikuru chomene.—Ekisodo 32:7-9.
“Tileke kughanaghana kuti Chiuta wali nga ni golide panji siliva panji libwe, panji nga ntchinthu chakuŵajika mwaluso na mahara gha munthu.” (Milimo 17:29) Ŵakhristu ŵatesi, ŵakusopa ‘vinthu vyakuŵajika mwaluso na mahara gha ŵanthu,’ kweni Ŵakhristu ŵaunenesko ŵakwenera kwenda “mu chipulikano mu kuwona yayi.”—2 Ŵakorinte 5:7.
“Kanani vikozgo.” (1 Yohane 5:21) Yehova wakaŵapa dango Ŵaisrayeli kuti ŵakwenera yayi kusopa vikozgo. Lero napo Ŵakhristu ŵakwenera yayi kusopa vikozgo. Baibolo likuti Chiuta wakutinkha kusopa vikozgo.


text:
Meyi 29–Juni 4
YEREMIYA 49-50
Sumu 102 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Yehova Wakutumbika Ŵakujiyuyura na Kulanga Ŵakujikuzga”: (Mamin. 10)
Yer 50:4-7—Yehova wakati Ŵaisrayeli awo ŵalapa na kujiyuyura wazamuŵafwatura ku wuzga na kuwelera ku Ziyoni
Yer 50:29-32—Yehova wakati msumba wa Babuloni uzamuparanyika chifukwa ukajituntha chomene kwimikana na Yehova (it-1-E 54)
Yer 50:38, 39—Yehova wakati mu msumba wa Babuloni muzamukhalaso munthu chara (jr-CN 161 ¶15; w98-CN 4/1 20 ¶20)
-
Ivyo Tasambira: (Mamin. 8)
Yer 49:1, 2—Chifukwa wuli Yehova wakasuska Ŵaamoni? (it-1-E 94 ¶6)
Yer 49:17, 18—Kasi Edomu wakaŵa wuli nga ni Sodomu na Gomora, ndipo chifukwa wuli? (jr-CN 163 ¶18; ip-2-CN 351 ¶6)
Kasi ivyo mwasambira pakuŵerenga Baibolo sabata iyi, vyamusambizgani vichi za Yehova?
Kasi ni fundo wuli zinyake izo mwasanga pakuŵerenga Baibolo sabata iyi?
-
Kuŵerenga Baibolo: (Mamin. 4 panji kuchepera apa) Yer 50:1-10
PHARAZGANI MWALUSO
Paulendo Wakwamba: (Mamin. 2 panji kuchepera apa) T-32—Panganani kuti mukawereso.
Ulendo Wakuwelerako: (Mamin. 4 panji kuchepera apa) T-32—Dumbiskanani chigaŵa chakuti “Fundo Yakuti Mughanaghanirepo.” Panganani kuti mukawereso.
Nkhani: (Mamin. 6 panji kuchepera apa) w15 3/15 17-18—Chifukwa Wuli Mazuŵa Ghano Mabuku Ghithu Ghakulongosora Chomene Ivyo Nkhani za mu Baibolo Zikutisambizga M’malo mwa Ivyo Zikwimira?
UMOYO WACHIKHRISTU
Sumu 64
Wuskamo Phaso: (Mamin. 15.) Woneskani vidiyo ya mutu wakuti Wuskamo Phaso. Pamasinda dumbiskanani mafumbo agha: Kasi mubali munyake wakalongora wuli mtima wakujikuzga na maghanoghano ghaheni? Ntchivichi chikamovwira kusintha kaghanaghaniro kake, ndipo wakasanga chandulo wuli?
Sambiro la Baibolo la Mpingo: (Mamin. 30) kr mutu 1 ¶11-20 na bokosi pa peji 10, 12
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 131 na Lurombo


text:
SAMBIRO 32
Mulongozgi Muphya na Ŵanakazi Ŵaŵiri Ŵachikanga
Joshuwa wakalongozga ŵanthu ŵa Yehova vyaka vinandi, ndipo pamanyuma wakafwa. Wakafwa wali na vyaka 110. Pa nyengo yose iyo Joshuwa wakaŵa wamoyo, Ŵaisrayeli ŵakasopanga Yehova. Kweni Joshuwa wati wafwa, Ŵaisrayeli ŵakamba kusopa vikozgo nga umo ŵakachitiranga Ŵakenani. Chifukwa chakuti Ŵaisrayeli ŵakaleka kupulikira, Yehova wakazomerezga fumu ya Ŵakenani, zina lake Yabini, kuti yiŵasuzgenge. Ŵaisrayeli ŵakapempha Yehova kuti waŵawovwire. Pa chifukwa ichi, Yehova wakaŵapa munthu munyake kuti waŵalongozgenge. Munthu uyu wakaŵa Baraki. Iyo wakawovwira ŵanthu kuti ŵawelere kwa Yehova.
Pakaŵa ntchimi yinyake yanakazi zina lake Debora. Ntchimi iyi yikachema Baraki kuti yimuphalire uthenga wakufuma kwa Yehova. Baraki wakati wiza, Debora wakamuphalira kuti: ‘Tora ŵanalume 10,000, ndipo ulute kukakumana na ŵasilikari ŵa Yabini pa dambo la Kishoni. Pa malo agha, wamuthereska Sisera, uyo ni mulongozgi wa ŵasilikari ŵa Yabini.’ Baraki wakaphalira Debora kuti: ‘Nilutenge para imwe mulutenge nane.’ Debora wakati: ‘Nilutenge nawe. Kweni manya kuti ndiwe yayi wamukoma Sisera. Yehova wayowoya kuti mwanakazi ndiyo wamumukoma.’
Debora wakaluta na Baraki na ŵasilikari ŵake ku Phiri la Tabori kukanozgekera nkhondo. Sisera wakati wapulika waka za ichi, wakawunjika magileta ghake ghankhondo na ŵasilikari ŵake mu dambo ilo likaŵa musi mwa phiri. Debora wakaphalira Baraki kuti: ‘Zuŵa ili, Yehova wakovwirenge kuti uwine nkhondo.’ Baraki na ŵasilikari ŵake 10,000 ŵakamba kukhira phiri kukakumana na ŵasilikari ŵa Sisera awo ŵakaŵa ŵankhongono chomene.
Yehova wakapangiska dambo la Kishoni kuti lizure maji. Magileta ghankhondo agho ŵasilikari ŵa Sisera ŵakakwera ghakaphatira mu mathipa. Sisera wakakhira gileta lake na kwamba kuchimbira. Baraki na ŵasilikari ŵake ŵakathereska ŵasilikari ŵa Sisera, kweni Sisera wakachimbira. Wakakabisama mu hema la mwanakazi munyake zina lake Yayeli. Mwanakazi uyu wakapeleka mkaka kwa Sisera kuti wamwe. Wati wamwa, wakagona ndipo Yayeli wakamudikiska bulangete. Sisera wakagona tulo tukuru. Yayeli wakenda nyatunyatu na kumukhoma na chikhomo cha hema mu mutu. Sisera wakafwira papo.
Baraki wakiza kuzakapenja Sisera. Yayeli wakafuma mu hema lake na kuyowoya kuti: ‘Njira. Nikulongore munthu uyo ukupenja.’ Baraki wakanjira ndipo wakawona Sisera wali thafya, wafwa. Baraki na Debora ŵakayimba sumu yakulumba Yehova chifukwa cha kovwira Ŵaisrayeli kuti ŵathereske ŵalwani ŵawo. Kufuma pa nyengo iyi, Ŵaisrayeli ŵakaŵa pamtende vyaka 40.
“Ŵanakazi awo ŵakupharazga makani ghawemi ni wumba ukuru.”—Salimo 68:11


text: 8 “Uŵenge nga ni mudumbu wane,Uyo wakawonkhanga mabere gha amama,Ndipo nikusangenge kuwaro, mphanyi nakufyofyontha,+Mphanyi palije uyo wangunipepura.2 Mphanyi nakulongozga,Kukunjizga mu nyumba ya amama,+Awo ŵakanisambizga.Mphanyi nakupa vinyo lakusazgako vyakununkhira kuti umwe,Mujwere uwemi wa marimoni.3 Woko lake lamazere mphanyi lili kusi kwa mutu wane,Woko lake lamalyero mphanyi lanivumbatira.+4 Nkhumulapizgani, imwe ŵana ŵanakazi ŵa Yerusalemu kuti:Mungayezganga chara kusunkhunya panji kuwuska chitemwa mwa ine m’paka chikhumbe chekha.”+5 “Ni njani uyu wakufuma ku mapopa,Wayegamira pa wakutemweka wake?”“Nkhakuwuska musi mwa khuni la maapulo.Penepara ndipo anyoko nthumbo ya iwe yikawukira.Penepara ndipo awo ŵakakubaba ŵakaŵira na vyakuŵinya.6 Uniŵike nga ntchidindo pa mtima wako,Nga ntchidindo pa woko lako,Pakuti chitemwa ntchankhongono nga ni nyifwa,+Chikuthera chara nga ni Dindi,* chikukhumba munthu wajipelekenge kwa icho pera.Madimi ghake ni moto wakugolera, dimi la Ya.*+7 Maji ghakututuka ghangazimwa yayi chitemwa,+Nanga ni milonga yingachikukura yayi.+Usange munthu wangapeleka chuma chose cha mu nyumba yake chifukwa cha chitemwa,Chipepulikenge* nadi.”8 “Tili na mudumbu withu muchoko,+Ndipo walije mabere.Kasi tizamumuchitira vichi mudumbu withuMu zuŵa ilo wazamusongekera?”9 “Usange iyo ntchiliŵa,Tizamumuzengera msonji wasiliva,Kweni usange ntchijaro,Tizamumupilingizga na thabwa la khuni la sidara.”10 “Ndine chiliŵa,Mabere ghane ghali nga ntchigongwe.Ntheura mu maso ghake nazgokaNga ni uyo wakusanga mtende.11 Solomoni wakaŵa na munda wa mpheska+ mu Baala-hamoni.Munda wa mpheska uwu wakawupeleka ku ŵakupwelelera.Waliyose wa iwo wakalipiranga masiliva 1,000 pa vipambi ivyo wasanga.12 Nili na munda wa mpheska, wane na wane.Masiliva 1,000 ngako, iwe Solomoni,Ndipo 200 nga awo ŵakupwelelera vipambi vyake.”13 “Iwe ukukhala mu minda,+Ŵanyane ŵakukhumba kupulika lizgu lako.Leka nane nilipulike.”+14 “Chimbira, wakutemweka wane,Uŵe waluŵiro nga ni mphoyo+Panji kambaŵala kanalumePa mapiri gha vyakununkhira.”